# אירועי מלחמת לבנון השנייה

### מתוך ויקיפדיה, האנציקלופדיה החופשית

יש לך הודעות חדשות (השווה לגרסה הקודמת).

מלחמת לבנון השנייה החלה ב־12 ביולי 2006 בפעולת חיזבאללה שכללה חטיפת שני חיילי צה"ל והריגת ארבעה. בעקבות החטיפה צה"ל פתח ב-13 ביולי ב"מבצע שכר הולם" (לאחר מכן שונה שמו ל"מבצע שינוי כיוון") כנגד החיזבאללה בלבנון והמשבר התפתח להתקפה כוללת של ישראל על יעדים בכלל שטח לבנון ומנגד ירי מסיבי של החיזבאללה על כל צפון ישראל.

בערך להלן מופיעים שלבי המבצע, מתקפות הטילים על ישראל והמהלכים הדיפלומטיים שנלוו אליהם בסקירה כרונולוגית ע"פ ימים.

### [עריכה] שלב א' - פתיחה: 12 ביולי

תקיפת פתע של חיזבאללה.
ישראל עדיין מגבשת את תגובתה.

#### [עריכה] 12 ביולי

בבוקר ה־12 ביולי, סמוך לשעה 09:00 בבוקר, תקף החזבאללה בפצצות מרגמה ורקטות את יישובי הצפון. בתקיפה נפצעו 11 חיילים ואזרחים ישראלים, חלקם במצב קשה. בשעה 09:05, חולייה של חיזבאללה פרצה את גדר המערכת באזור זרעית, חדרה לשטח ישראל ותקפה בטילי נ"ט ובנשק קל שני כלי רכב צבאיים מסוג האמר שהיו בסיור על קו הגבול, הרגה שלושה חיילי צה"ל שהיו בהם, וחטפה שני חיילי מילואים - אהוד גולדווסר ואלדד רגב. החולייה נסוגה לשטח לבנון עם שני החטופים. טנק צה"לי שנכנס ללבנון במטרה לאתר את החטופים, עלה על מטען גחון וארבעת אנשי צוותו נהרגו. בניסיון לחלץ את הגופות מהטנק, נהרג חייל נוסף מירי צלפים.[1]

בכך נפתחה מחדש חזית הצפון וצה"ל מצא את עצמו נלחם במקביל בשתי חזיתות: האחת ברצועת עזה (מבצע גשמי קיץ), והשנייה בצפון הארץ, בגבול עם לבנון. לזמן קצר עלתה יוזמה להקמת ממשלת אחדות לאומית בנוסח שקדם למלחמת ששת הימים, אך ההצעה ירדה מסדר היום תוך שעות ספורות.[2] לאחר זמן ארוך שרצועת עזה הייתה בכותרות, החזית הצפונית הפכה מרכזית יותר בסיקור התקשורתי, בארץ ובעולם.

במהלך היום הראשון של התקפת חיזבאללה, לפני ההתחלה הרשמית של "מבצע שכר הולם", תקף צה"ל מעל ל־36 יעדים בדרום לבנון, בעיקר עמדות חיזבאללה וצירי גישה מרכזיים.

שגריר ישראל באו"ם, דני גילרמן, הודיע כי פעולת חיזבאללה משמעותה היא הכרזת מלחמה של לבנון על ישראל.[3] בישיבת ממשלה שנערכה ב־12 ביולי בלילה הוחלט לאשר מתקפה נגד חיזבאללה והפצצת יעדים בעומק לבנון. כמו כן, נבחרו צוות שרים, הכולל את ראש הממשלה אהוד אולמרט ושישה שרים נוספים, בהם שר הבטחון עמיר פרץ כקבינט לניהול המבצע.

גזרת הצפון

### [עריכה] שלב ב' - בליץ אווירי: 13 - 18 ביולי

תקיפה אוירית מסיבית של ישראל בניסיון הכרעה ללא כוחות קרקעיים.
מנגד - מטחי רקטות על יישובי הצפון ועד חיפה.

#### [עריכה] 13 ביולי

ב־13 ביולי תקף חיל האוויר עשרות יעדים בלבנון, הכוללים בין השאר את נמל התעופה הבינלאומי רפיק אל-חרירי בביירות, את אל מנאר.

חיזבאללה הגיב בירי רקטות גראד 122 מ"מ לעבר יישובי הצפון.

מספר תושבים מהצפון החלו לעזוב את בתיהם ולעבור ליישובים במרכז. גם בביירות, חלה עזיבה המונית של תושבים צפונה.

בשעות הערב דווח על נפילת רקטות מדגם פג'ר גם בשכונת סטלה מאריס בעיר חיפה.

בעקבות הירי על חיפה פרסם חיל האוויר כרוזים בביירות הקוראים לאזרחים להתרחק ממבנים השייכים לחיזבאללה מכיוון שחיל האוויר עומד לתקוף מבנים אלו. מאוחר יותר באותו לילה תקף חיל האוויר מבנים של חיזבאללה בדרום ביירות. [1]

מטרות בכפר לבנוני מופצצות על ידי צה"ל

#### [עריכה] 14 ביולי

ב-14 ביולי הותקפו בין השאר יעדים על כביש ביירות-דמשק, נמל התעופה הבינלאומי בביירות, גשרים, מאגרי דלק ובסיס טילים נגד טנקים. כמו כן, הופצץ וקרס מטה החיזבאללה באזור ביר חסן אשר במעוז השיעי בביירות. צה"ל המשיך בתקיפות גם בלילה, נפגעו מתקני גז ליד הכפר ראס אל-עין בדרום לבנון וגשר דאמור, שבהם גם נפגעו אזרחים לבנונים ופועלים סורים.

בתגובה שיגר חיזבאללה מטח של רקטות על ישובי הצפון ממנו נפצעו ונהרגו מספר אזרחים ישראלים.

בשידור ישיר, הכריז נסראללה על פגיעה בסטי"ל ישראלי. צה"ל דיווח תחילה כי אין נפגעים בסטי"ל, אך לאחר מכן אישר כי בשעה 20:30, נפגע הסטי"ל אח"י "חנית" של חיל הים הישראלי מול חופי ביירות, בידי טיל שיוט מתוצרת איראנית מדגם C-802 הסיני. כתוצאה מן הירי נהרגו ארבעה חיילים ולסטי"ל נגרם נזק כבד.[2]. לאחר מכן התגלה כי מערכות ההגנה של הסטי"ל לא הופעלו. נציגי הצבא האיראני הכחישו כי הטיל יוצר באיראן.[4]

אח"י חנית הפגועה

#### [עריכה] 15 ביולי

ב-15 ביולי, לראשונה הגיעו הרקטות עד העיר טבריה. בשעות אחר הצהריים הוחלט להציב סוללת טילי פטריוט ליד העיר חיפה. [3] שר הביטחון, עמיר פרץ, הכריז על מצב מיוחד בעורף, המאפשר לרמטכ"ל ולאלופי הפיקוד לתת הוראות, בהתאם להערכות מצב ביטחוניות, למערכות אזרחיות שונות. [4]

בתוך כך המשיך צה"ל לתקוף את מעוז חיזבאללה ברובע הדרומי של ביירות [5] בתקיפות האלו פגע חיל האוויר בין השאר, במטהו של המנהיג הרוחני של חיזבאללה, השייח' מוחמד חוסיין פדלאללה. ביתו של בכיר נוסף בחיזבאללה, חוסיין מוסאווי, בבעלבק שבצפון בקעת הלבנון הותקף גם כן. [5] בנוסף תקף צה"ל את נמל טריפולי בצפון לבנון.[5]

במקביל תקף צה"ל יעדים רבים בלבנון, ביניהם, בינת ג'בייל וכן את תחנת הטלוויזיה של חיזבאללה, אל-מנאר. כמו כן הותקפו מכ"מים של צבא לבנון, שלטענת צה"ל שימשו את חיזבאללה לתקיפת הסטי"ל.

בתקיפה אווירית על הכפר מירוואחין נהרגו 15 אנשים בפגיעה בשיירת כלי רכב, רובם נשים וילדים. צה"ל ביקש מהאזרחים לנטוש את הכפר, הסמוך לגבול עם ישראל, עד השעה 6 בערב, אך הפציץ ב-12 בצהריים. המופצצים ניסו להיכנס לעמדת או"ם כדי להינצל, אך חיילי גאנה שאיישו את העמדה סירבו לסייע להם. [6].

בשל הפגיעה של צה"ל בתשתיות הכבישים, היציאה מהערים בלבנון והמעברים ביניהן הפכו לקשים מאוד.

כרוז שצה"ל הפיץ בלבנון: "אל העם הלבנוני: דעו! מלפנים חבר ומאחור נחש" (הכוונה היא לחיזבאללה ולחסן נסראללה)

ראש ממשלת לבנון, פואד סניורה, נשא נאום ובו ביקש ממדינות העולם לעזור לו להחזיר את השליטה על דרום מדינתו, וקרא להפסקת אש בין שני הצדדים [7]. מאוחר יותר צוטט "גורם מדיני בכיר בירושלים" שהכריז כי ישראל דוחה את ההצעה להפסקת האש כל עוד לא יפורק חיזבאללה מנשקו ולא יוחזרו שני החיילים החטופים. [8]

בלילה בוצע לראשונה בצה"ל ירי מבצעי במשגר רקטות M-270 MLRS "מנתץ" כנגד משגרי רקטות של חיזבאללה. גלי צה"ל דיווחו שמירי ה-MLRS נפגעו משגרים רבים. [9]

#### [עריכה] 16 ביולי

מפת היישובים הגדולים שנפגעו מרקטות חיזבאללה, נכון ל-15 ביולי

ב-16 ביולי, פיקוד העורף הודיע לכל התושבים בתל אביב וצפונה לגלות עירנות. סוללות פטריוט הוצבו באזור צפת.

בשעות הבוקר פגעו רקטות במוסך רכבת ישראל בחוף שמן שבחיפה בתקיפה נהרגו שמונה עובדים, ונפצעו עשרות. [10]

חיל האוויר הישראלי תקף לפני הצהריים מטרות בצור ובביירות. במהלך התקיפות פגע בתחנת השידור של החיזבאללה, "אל מנאר" ששידוריה שובשו. צה"ל פיזר כרוזים הקוראים לתושבי דרום לבנון להתפנות מבתיהם עד השעה 13:00, כתגובה על ההפצצה בחיפה וכמו כן כהכנה לתקיפת משטחי השיגור המשמשים לתקיפת מטרות בישראל. בשל כך, תושבים רבים נטשו בשיירות את דרום לבנון צפונה ואחרים הסתתרו במערות ובאזורים חקלאיים[דרוש מקור]. השר לבטחון פנים אמר בישיבת הממשלה כי לחץ התושבים מדרום לבנון ישפיע על הממשלה הלבנונית בביירות. בנוסף תקף צה"ל כ-10 משגרי רקטות [11]. סך הכול נהרגו באותו יום כ-40 אזרחים לבנונים ועשרות נפצעו, ביניהם 19 בעיר צור, שחלקם נהרגו מקריסת בניין, 5 אזרחים קנדים נהרגו בכפר עייטרון ו-15 בדרום לבנון.

בצהריים החלו דחפורי די-9 בהריסת מוצבי חיזבאללה שעל גבול ישראל-לבנון [12]

בשעות הערב שידר מנהיג חיזבאללה, חסן נסראללה, קלטת נוספת בה איים להפציץ את המפעלים הפטרוכימיים במפרץ חיפה בתגובה על הפצצת אזרחים לבנונים. [13].

##### [עריכה] מהלכים דיפלומטיים

מנהיגי ועידת ה-G8 שהתכנסו בסנקט פטרבורג פרסמו[14] הודעת גינוי לפעילות החיזבאללה, בין הבולטים בתמיכתם בעמדת ישראל היו ארצות הברית, בריטניה וגרמניה. צרפת ורוסיה הביעו הסתייגות מהתגובה הישראלית "הלא פרופורציונלית", לדבריהם. ראש ממשלת צרפת הגיע מאוחר יותר לביירות במסוק ונפגש עם ראש הממשלה סניורה במטרה להביא להפסקת אש מיידית, בניגוד לעמדת ישראל. בישראל פורשה הצהרת הוועידה כאור ירוק להמשך הפעילות ההתקפית בלבנון.
חוסני מובארק, נשיא מצרים נזף בחיזבאללה על שלא התייעץ עם ממשלת לבנון לפני שביצע את חטיפת החיילים הישראלים. מצרים, ירדן וערב הסעודית הקימו "חזית פעולה כנגד חיזבאללה" הפועלת לפירוק חיזבאללה וסילוק ההשפעה האיראנית בלבנון.

#### [עריכה] 17 ביולי

בניין בחיפה אחרי פגיעה ישירה של רקטה, 17 ביולי 2006

עשרות רקטות נורו אל עבר ישובי הצפון [15]
בזמן ההפצצות על ערי הצפון, פגע מטח רקטות בבניין בן 3 קומות בחיפה ומוטט חלק מקומותיו, 12 נפגעו אך לא היו הרוגים. המטח פגע גם בצפת (כולל בבית החולים זיו), ולראשונה בדרום רמת הגולן ובמגדל העמק.

אזרחים רבים בדרום לבנון עזבו את בתיהם וניסו לפרוץ אל בסיסי האו"ם באזור, כדי להינצל. האו"ם סירב לתת להם להיכנס.

אהוד אולמרט נאם על בימת הכנסת: "בשם העם בישראל, בשם כל תושבי המדינה, באתי לכאן היום, כדי להודיע קבל עם ועולם: איננו מחפשים מלחמה או עימות חזיתי, אך בעת הצורך לא נרתע מהם. רק עם היודע להגן על חירותו באמת זכאי לה. אנו זכאים לחירותינו. אנו יודעים להילחם למענה ולהגן עליה, הפסקת אש – רק אם חיזבאללה יעזוב", כך דבריו.

אולמרט זכה לתמיכה כמעט מלאה של הכנסת, הן מהימין והן מהשמאל, כולל מרצ, בפעולות הממשלה.

מטה האיחוד האירופי הודיע, כי אירופה שוקלת להציב כוח משקיפים לשמירת השלום בדרום-לבנון. נשיא ארצות הברית ג'ורג' בוש חשף את עמדתו בשיחה אישית שקיים עם ראש ממשלת בריטניה טוני בלייר, שנקלטה במיקרופון פתוח בפסגת ה-G8 [16] ולפיה הוא כועס מאוד על יוזמת מזכ"ל האו"ם לשגר כוח רב לאומי לדרום לבנון כדי להביא להפסקת אש.

#### [עריכה] 18 ביולי

ב-18 ביולי, מטחי רקטות המשיכו ליפול על חיפה (קריית שמואל) , קרית טבעון ועכו. בנהריה פגעה רקטה ישירות באדם, בדרכו למקלט, והרגו. בשעות הלילה נורה מטח רקטות לעבר עמק החולה. לא היו נפגעים ולא נגרם נזק. בסה"כ נורו ביום זה 130 רקטות לאזור צפון ישראל.

עיתון הארץ דיווח על יוזמה של משרד הבטחון וחיל הים להציב ליד חיפה ספינות טילים הנושאות טילי "ברק" ליירוט רקטות קרקע-קרקע (רק"ק). טילי הברק נועדו במקור להגנה על הסטי"לים מפני טילים ורקטות. [17] חיל ההנדסה וחיל האוויר המשיכו גם היום בהריסת מוצבי החיזבאללה וביצירת קו גבול נקי מאיומים.

חיל האוויר המשיך להתקיף מטרות חיזבאללה ביניהם משגרי רקטות, צירי תנועה ומחסני נשק ותחמושת. [18] כמו כן, מטוסי צה"ל הפציצו 4 משאיות שנשאו אמצעי לחימה מסוריה ללבנון באזור הבקעה. [19]

בכלי התקשורת הערביים דיווחו על 50 הרוגים מצהרי ה-17 ביולי, זאת לאחר שדווח על 10 חיילים לבנונים שנהרגו בשעות הלילה. [20] [21] תוך כדי כך, עזבו כחצי מיליון איש אשר הפכו לפליטים את בתיהם מדרום לבנון, ומאזורים אחרים במדינה, וכ-200,000 נזקקו לסיוע של ארגון הצלב האדום [22]

לאורך כל היום פינו אוניות ומסוקים אלפי אזרחים זרים ותיירים מנמל ביירות, אשר לא יכלו לצאת מלבנון בעקבות הפצצות נמל התעופה הבינלאומי עד אותה העת, לאחר שצה"ל הסיר באופן זמני את המצור הימי לספינות הזרות ולכוחות בינלאומיים. [23] [24]

### [עריכה] שלב ג' - תחילת יוזמה קרקעית: 19 - 31 ביולי

פשיטות קרקעיות מוגבלות של ישראל: קרבות קשים במרון א-ראס ובינת ג'ביל
מנגד - המשך מטחי הרקטות.
תחילת גיבוש תפיסה בינלאומית כיצד לסיים את הסכסוך באמצעות כוח בי"ל.

#### [עריכה] 19 ביולי

ב-19 ביולי המשיכו נפילות הרקטות מטבריה וצפונה ממנה. מהתקפות הרקטות ביום זה נהרגו שני ילדים ועשרות נפצעו.

שני לוחמים של יחידת מגלן נהרגו בשטח לבנון ומספר חיילים נפצעו, מצפון לאביבים, לאחר שנתקלו במחבלים. כוחות קרקעיים של צה"ל פעלו במשך היום במרחק של כקילומטר מהגבול על מנת לפגוע בתשתית הקדמית של החיזבאללה. הכוחות נכנסו לשטח לבנון בגזרה המערבית, צפונית לשלומי ולראש הנקרה ופעלו לחשיפת תוואי הקרקע סביב עמדות חיזבאללה באזור.

חיל האוויר תקף שישה יעדים שבהם מוחזקים כספים של החיזבאללה - בבינת ג'בייל, בנבטיה, בבעלבק ובאזור צור. 59 אזרחים לבנונים ומספר לוחמי חיזבאללה נהרגו. 17 אזרחים, ובהם ילדים, נהרגו בכפר סריפה.

גם ביום זה, המשיכה הבריחה ההמונית מלבנון של עשרות אלפי אזרחים ותיירים בעלי אזרחות זרה, בעזרת כוחות בינלאומיים ממדינות שונות ואף בעזרת צבא ארצות הברית דרך מעבורות לקפריסין ודרך סוריה.

##### [עריכה] מהלכים דיפלומטיים

בשאר אסד, נשיא סוריה, הצטרף לקריאות להפסקת אש, בשיחה עם טייפ ארדואן, ראש ממשלת תורכיה. [25]. אסד ביקש מארדואן, על פי סי.אן.אן. הטורקית, ללחוץ על ישראל להגיע להפסקת אש.
ממשלת איטליה פתחה ביוזמה לשלוח כוח צבאי איטלקי בדרום לבנון, לאורך הגבול עם ישראל, שינטרל את חיזבאללה. חברי משלחת האו"ם לפתרון המשבר ביקרו בירושלים ונפגשו עם שרת החוץ ציפי לבני, הם הציעו הסכם הפסקת אש שיתבסס על החלטת האו"ם 1559.

#### [עריכה] 20 ביולי

ה-20 ביולי, התאפיין בירידה משמעותית של ירי הרקטות על ישראל יחסית לימים שקדמו לו, כאשר נורו פחות מ-40 רקטות לעומת כ-150 בימים קודמים.

במהלך הלילה, הטיל צה"ל כ-23 טונות של פצצות על בונקר חיזבאללה במחנה הפליטים בורג' אל-בראג'נה בדרום ביירות, בו על פי מידע מודיעיני היו בכירי חיזבאללה ואף חסן נסראללה. לטענת חיזבאללה: "איש מבכירי הארגון לא נהרג" ובערב אותו יום הופיע נסראללה בריאיון טלויזיוני לתחנת אלג'זירה ולעג לצה"ל.

בבוקר ובצהריים המשיכו להתנהל חילופי אש בין כוחות קרקע של צה"ל לחיזבאללה ליד בירנית, אביבים והכפר הלבנוני מרון א-ראס. בחילופי האש נהרגו 3 מחבלי חיזבאללה ונפגעו 6 חוליות מחבלים. 5 חיילי צה"ל מיחידת אגוז נהרגו ועוד 6 נפצעו. הכוחות עסקו בטיהור בונקרים של חיזבאללה בכפר מרון א-ראס. [26] לפי אלוף פיקוד צפון אודי אדם בקרב זה נהרגו כ-20 מחבלי חיזבאללה.

כמו כן, הפציץ חיל האוויר הישראלי יעדים בלבנון, ביניהם את כלא אל-חיאם. [27].

בתאונה אווירית, שבה התנגשו שני מסוקי אפאצ'י, נהרג טייס צה"ל ו-3 חיילים נפצעו [5].

#### [עריכה] 21 ביולי

פרק זה לוקה בחסר. אתם מוזמנים לתרום לוויקיפדיה ולהשלים אותו. ראו פירוט בדף השיחה.

ב-21 ביולי נמשך גיוס אלפי אנשי מילואים בצו 8. [28]נמשכה הפעולה הקרקעית המצומצמת של כוחות צה"ל בדרום לבנון. ביום זה נורו כ-80 רקטות אשר פגעו בטבריה וביישובים מצפון לה, בסוף יום זה נמנו 30 אזרחים פצועים.

#### [עריכה] 22 ביולי

כוחות קרקע (יחידות חי"ר, הנדסה ושריון) נכנסו לדרום לבנון בכדי למגר את מוצבי החיזבאללה ולאתר את אתרי שיגור הרקטות. לפני הכניסה פיזר צה"ל כרוזים בכפרי דרום לבנון ובעיר צור, אשר קוראים לתושבים להתפנות מיידית לנהר הליטאני. במהלך היום, בהמשך לימים שקדמו לו, מאות אלפי איש עשו את דרכם צפונה, מנתבים דרכם דרך התשתיות ההרוסות, בכדי להימלט מהפצצות חיל האוויר הישראלי בדרום לבנון. [29]

לפי דברי הרמטכ"ל דן חלוץ נהרגו מאז תחילת המבצע כ-100 מחבלי חיזבאללה, עשרות מהם בקרבות מרון א-ראס. [30] [31] מנגד, החיזבאללה טענו כי נהרגו מן הארגון מספר חמושים בלבד.

#### [עריכה] 23 ביולי

פגיעת רקטה בבית פרטי בעכו; צולם ב-23 ביולי, מספר דקות לאחר הפגיעה.

המשיך מטח הרקטות על יישובי הצפון וחיפה. מירי רקטות על חיפה ונשר נהרגו 2 בני אדם. בסופו של יום זה נמנו בישראל 17 אזרחים הרוגים מאז תחילת המשבר.

#### [עריכה] 24 ביולי

במהלך הלילה תקף חיל האוויר עשרות כלי רכב של חיזבאללה, לרבות אופנועי קשר. בנוסף, השמיד חיל האוויר 9 משגרי רקטות בעלי 14 קנים כל אחד, שכוונו לעבר חיפה. בסך הכול ביצע חיל האוויר עד ל-24 ביולי כ-4500 גיחות, מהן 800 גיחות של מסוקי קרב.

במסגרת מבצע "קורי פלדה" העמיקו כוחות הקרקע של צה"ל את אחיזתם בכפרים בדרום לבנון והחלו להתקדם אל עבר הכפר בנת ג'ביל, הנחשב למעוז חיזבאללה באזור בו נמצאים עשרות מחבלים ואמצעי לחימה רבים. במהלך חילופי האש נהרגו קצין וחייל (מירי טיל נ"ט על הטנק בו נסעו), ונפצעו 13 חיילים (ביניהם מג"ד), נהרגו לפחות 14 מחבלי חיזבאללה ונפצעו עשרות. כמו כן, שני מחבלי חיזבאללה נלכדו חיים במארון א-ראס והועברו למעצר בישראל. [32] [33] [34]

בבוקר התרסק מסוק אפאצ'י מדגם "שרף" ליד כרם בן זמרה בגליל. שני טייסיו נהרגו. [35]. בתחילה סברו שהסיבה לתאונה הייתה פגיעה על ידי רקטות MLRS "המנתץ". [6] אולם לאחר מכן התגבשה הסברה שהסיבה להתרסקות היא תקלה טכנית נדירה. [7]. אחד ההרוגים במסוק האפאצ'י הוא אל"מ צבי לופט, ההרוג הבכיר ביותר של צה"ל במלחמה זאת [8]

המשיך ירי הרקטות על יישובי הצפון, בהם צפת, עכו, קריית שמונה, נהריה וחיפה. היום נפלו כ-70 רקטות באזור הצפון, ומתחילת המשבר, 2,500 קטיושות ורקטות, 36 הרוגים ישראלים (כולל חיילים) וכ-216 פצועים.

##### [עריכה] מהלכים דיפלומטיים

מזכירת המדינה של ארצות הברית, קונדוליזה רייס, הגיעה במפתיע לביירות ונפגשה[36] עם ראש הממשלה הלבנוני פואד סניורה. היא הביעה את דאגתה ממצבו של העם הלבנוני ומהמצב ההומניטרי במדינה. לאחר מכן היא הגיעה לישראל ונפגשה[37] עם שרת החוץ ציפי לבני. היא הביעה תמיכה בישראל, והדגישה את עמדת ארצות הברית לקראת פתרון הסכסוך: "אם למדנו משהו, זה שיש לבסס את השלום על עקרונות קבועים ומעשיים, ולא על פתרונות זמניים". בפגישה ביקשה רייס מישראל לסייע בפתרון הבעיות ההומניטריות של האוכלוסייה בלבנון ובפינוי האזרחים הזרים שטרם יצאו מלבנון.

#### [עריכה] 25 ביולי

מבצע שינוי כיוון: פלס של חיל ההנדסה הישראלי מכין לפיצוץ מבנה של חיזבאללה במרון א-ראס

לפחות 100 רקטות נורו על יישובי הצפון, בהם קריית שמונה, מעלות, צפת ועכו. כ-5 בני אדם נפצעו ממטח רקטות על חיפה, אדם אחד לקה בליבו ומת. בכפר מע'אר נהרגה נערה מפגיעת רקטה בביתה. [38]

מבצע "קורי פלדה" והקרבות בבנת ג'בל המשיכו. בבוקר נפצעו קל כ-8 חיילים ופונו לקבלת טיפול רפואי. ראש מטה פיקוד צפון דיווח כי במבצע קורי פלדה נהרגו עד כה בין 35 ל-50 מחבלי חיזבאללה. [39] ישראל הגיבה על המטח בחיפה בהפצצות נוספות בביירות על רובע הדחייה ומוטטה רבי קומות במה שנראה כמימוש איומו של הרמטכ"ל חלוץ, שעל כל פגיעה בחיפה חיל האויר יפיל עשרה רבי קומות בביירות.

עד סיומו של יום זה נמנו בישראל 19 אזרחים הרוגים ו-24 חיילים, נגדי וקציני צה"ל שנהרגו מאז פרוץ המשבר. במהלך הערב חיסל צה"ל את אבו ג'עפר, מפקד הגזרה המרכזית בארגון חיזבאללה. [40]

##### [עריכה] מהלכים דיפלומטיים

מזכירת המדינה של ארצות הברית קונדוליזה רייס נפגשה [41] עם ראש הממשלה אהוד אולמרט. הביעה תמיכה בלתי מסוייגת והזדהות עם סבל העם בישראל, ותבעה חזרה ללא תנאי של החיילים החטופים. לאחר מכן נפגשה [42] עם ראש הרשות הפלסטינית מחמוד עבאס (אבו מאזן).
שרת החוץ הבריטית, מרגרט בקט, בנאום[43] בפרלמנט הבריטי האשימה את איראן ואת סוריה שהן מערערות את יציבות האזור, ומעודדות קיצונות במזרח התיכון שמאיימת על יציבותו.
מנגד, נשמעו איומים על ישראל מפי שגריר איראן בלבנון שאמר:[44] "נגיב בעוצמה אם סוריה תותקף". אזהרות נשמעו כלפי ישראל בטלוויזיה הסעודית בשמו של מלך סעודיה שצוטט כמי שאמר, "שאם בשל שחצנות ישראל תכשל היוזמה להפסקת האש, האפשרות היחידה תהיה עימות כולל". לעומתו חוסני מובארכ נשיא מצרים הודיע שאיננו מוכן להלחם את מלחמותיהם של אחרים ופניו לשיקום כלכלי של ארצו.

באותו יום עתר יוסי ביילין לבג"צ על מנת לחייב את הממשלה להכריז על העימות הנוכחי כמלחמה ובכך לאפשר פיצויים לתושבי הצפון שנפגעו. בג"צ הורה למדינה להשיב תוך 48 שעות. בתגובה הכריזה המדינה על מצב חירום מיוחד וגיבשה הסכם לפיצוי תושבי הצפון. [45] ב-2 באוגוסט דחה בית המשפט העליון, בראשות דורית בייניש את העתירה. [46]

#### [עריכה] 26 ביולי

ירי הרקטות ממשיך אל עבר אצבע הגליל ויישובי הצפון. למעלה מ-100 רקטות נורו אל עבר יישובי הצפון, כ-30 פגעו במעלות, וגרמו ל-למעלה מ-60 נפגעים. [47]

קרב קשה התנהל בבינת ג'ביל, "בירת החיזבאללה" אשר צה"ל השתלט עליה, ועד כה דווח על כ-30 נפגעים חיילי צה"ל, מהם 8 הרוגים, בחילופי ירי קרובים, הפעלת מטענים וירי טילים. הפצועים הועברו לבית החולים רמב"ם ולבתי חולים אחרים ביישובי הצפון. לחיזבאללה נהרגו בין 10 ל-15 מחבלים בתקרית. [48] במהלך הערב ארעה היתקלות נוספת בין מרון א-ראס לבינת ג'ביל בה ניפגעו 5 חיילי צה"ל ונהרג אחד מירי טיל סאגר לעברם. [49]

כמו כן נהרגו היום 4 משקיפים של יוניפי"ל בעקבות הפצצה שגויה של חיל האוויר הישראלי. ישראל התנצלה על התקרית אך מזכ"ל האו"ם האשים שמדובר בירי מכוון אל עבר העמדה.

חיל האוויר הפציץ את מפקדת חיזבאללה בצור. [50]

##### [עריכה] מהלכים דיפלומטיים

בועידת רומא, שניסתה למצוא פתרון למשבר, לא הגיעו להסכמה בנוגע להפסקת אש מיידית כפי שדרשה לבנון. בנאומי הסיכום של הועדה הדגישה מזכירת המדינה האמריקנית קונדוליסה רייס שהפסקת אש אפשרית אך רק בתנאי שהמצב בגבול הצפון ישתנה, לבנון תממש ריבונות בכל שטחה ותפרוש את צבא לבנון בדרומה וכן שחיזבאללה יפורק בנשקו. עוד נאמו מזכ"ל האו"ם קופי ענאן וראש ממשלת לבנון פואד סניורה. הועידה אימצה גם היא את העמדה האמריקנית שעל צבא לבנון להשתלט על הגבול עם ישראל ולמנוע חיכוך בין ישראל לחיזבאללה. כמו כן, הסכימה הועידה על הזרמת סיוע הומניטארי וכלכלי ללבנון.

#### [עריכה] 27 ביולי

גם ביום זה נורו למעלה מ-70 רקטות אל עבר יישובי הצפון, בהם טבריה, קריית שמונה וכרמיאל.

צה"ל המשיך להילחם בבינת ג'ביל וחיל האוויר וחיל התותחנים המשיכו בהפגזת מרחבי שיגור. הפרשן של חדשות ערוץ 2 לענייני ערבים, אהוד יערי, העריך כי מאז תחילת הלחימה נהרגו כ-200 אנשי חיזבאללה בהפצצות צה"ל והלחימה הקרקעית ואילו בקרבות הקרקע בבינת ג'ביל אמר מח"ט גולני שנהרגו בין כ-50 מחבלים. בערב ביצע חיל האוויר סיכול ממוקד בנור שלהוב, בכיר חיזבאללה שאחראי על הברחת אמצעי לחימה אסטרטגיים כגון רקטות ארוכות טווח. יחד עימו נהרגו עוד מספר מחבלים והושמדו מספר רקטות שהיו ברכבו. במהלך היום הופל מזל"ט ישראלי באזור בקעת הלבנון. עיתון "א-שרק אל-אווסט" טען למחרת שהמזל"ט הופל בסיוע צבא סוריה. ישראל אישרה שנפל מזל"ט עקב תקלה טכנית וצה"ל מסר שחיל האוויר הפציץ את שאריות הכלי.

הקבינט המדיני-בטחוני אישר לצה"ל לגייס 3 אוגדות מילואים, שיועמדו בכוננות למקרה שהמצב יסלים ותידרש פעולה קרקעית מורחבת בלבנון. פרץ אף הציע לקרוא לעימות בלבנון מלחמת בין המיצרים. [51].

#### [עריכה] 28 ביולי

חיילי חטיבת הצנחנים יוצאים מבינת ג'בייל אחרי שחיסלו 26 מחבלים מיחידת העילית של חיזבאללה.

ירי הרקטות על היישובי הצפון נמשך. למעלה מ-105 רקטות נורו ליישובי הצפון, בהם מעלות, קריית שמונה, נהריה חיפה והקריות, עד השעה 18:50 וגרמו ל-42 נפגעים. לראשונה נורו רקטות פג'ר 5 (או רקטות סוריות) לאזור עפולה, אותם כינה חיזבאללה בשם ח'ייבר1 בכדי לרמוז על ההקשר ההיסטורי, בו מוחמד השמיד והכניע את יהודי ח'ייבר. חיל האוויר השמיד את המשגר שירה רקטות לעבר עפולה. [52] כמו כן פגעה רקטה במחלקת העיניים של בית חולים גליל מערבי שבנהריה אשר הייתה ריקה.

בהתקלות בבינת ג'ביל בין כוח צנחנים לחיזבאללה נהרגו 26 מחבלי חיזבאללה ולצה"ל היו 8 פצועים, אחד קשה. המחבלים שנהרגו היו מיחידת הקומנדו של חיזבאללה והיו מעורבים בחטיפת שני החיילים. [53] צה"ל המשיך בירי ארטילרי לעבר מרחבי שיגור.

##### [עריכה] מהלכים דיפלומטיים

ראש ממשלת בריטניה טוני בלייר נפגש עם נשיא ארצות הברית ג'ורג' בוש. נסע במיוחד לארצות הברית בגלל המשבר. בהצהרתם המשותפת [54] הצהירו שיש לשגר כוח רב לאומי בדחיפות ללבנון. בעקבות פגישה זו הוחלט לשלוח שוב את מזכירת המדינה קונדוליזה רייס למזרח התיכון.

#### [עריכה] 29 ביולי

למעלה מ-100 רקטות נורו לעבר צפת, טבריה, מעלות, קריית שמונה, עכו ונהריה. בעכו נפגע מוסד רפואי מרקטה. [55]

צה"ל המשיך בפעילות חיל התותחנים וחיל האוויר. כוחות צה"ל יצאו מהעיירה בינת ג'בייל אחרי נזק כבד שהסבו לחיזבאללה ולקראת ערב החל חיל האוויר בהפצצת העיירה החרבה. [56] בערב הפציץ חיל האוויר 60 יעדים בלבנון, בהם הכביש הראשי בין ביירות לדמשק בקרבת הגבול לבנון-סוריה. הכביש הופצץ על מנת למנוע העברת אמצעי לחימה ורקטות מסוריה לחיזבאללה.

צבא לבנון תפס והחרים משגר ו-25 רקטות גראד שמצא בלב יער אורנים כ-30 ק"מ מגבול ישראל-לבנון. [57]. 14 אזרחים מתו בלבנון. משרד הבריאות הלבנוני הכריז כי מהפצצות צה"ל נהרגו 458 לבנונים, מהם כ-400 אזרחים. צה"ל מציג נתונים אחרים לפיהם נהרגו עד כה 200 מחבלי חיזבאללה, בהם 40 בכירים.

נשיא לבנון הנחשב מקורב לחיזבאללה מסר כי הארגון מוכן להתפשר ולבצע חילופי שבויים כנגד אסירים לבנונים בלבד. בנאום טלוויזיה, נאסראללה טען כי ישראל רוצה להגיע להפסקת אש, אך המלחמה נמשכת בשל לחץ ארצות הברית. בנאום זה שהיה ארוך במיוחד, שורבבו מספר שקרים צורמים והתנצחויות עם גורמים לבנונים שביקרו את נאסראללה, ופרשנים ראו בכך עדות שמצבו של החיזבאללה מתחיל להיות קשה.

##### [עריכה] מהלכים דיפלומטיים

מזכירת המדינה של ארצות הברית קונדוליזה רייס הגיעה לירושלים בפעם השנייה באותו שבוע, ונפגשה עם ראש הממשלה אהוד אולמרט. בפגישתם הציגה [58] את התוכנית המתגבשת לפריסת כוח רב-לאומי בדרום לבנון ובמעברי הגבול שבין סוריה ללבנון. בכוח זה יישתתפו בין היתר צרפת וצבא לבנון. כמאתיים מפגינים איסלמיים תקפו באוסטרליה את מכוניתו של ראש הממשלה ג'ון הווארד לאחר שגינה את החיזבאללה וצידד בזכותה של ישראל להתקיים ללא כל תנאי. [9]

#### [עריכה] 30 ביולי

בקריסת בניין בכפר קאנא בלבנון נהרגו עשרות אנשים. הצלב האדום וכוחות החירום הלבנוניים חילצו 28 גופות, מתוכן 19 של ילדים. עם זאת, מספר ההרוגים בתחילה הוערך בלמעלה מ-60, אך בהמשך לאחר חילוץ הגופות, התגלו מספרים נמוכים בהרבה.[59] לאחר שלושה ימים עדכנו הלבנונים את מספר ההרוגים ל-28 והנעדרים ל-13.[60] לבנון טוענת שהבניין קרס כתוצאה מהפצצות חיל האוויר. צה"ל טוען, שהבניין קרס 7 שעות לאחר שנערכה ההפצצה בסמוך לבניין, ואמר כי ייתכן ואחת הפצצות שהטיל היא זאת שהתפוצצה שעות מאוחר יותר וגרמה לקריסה [61]. האירוע בכפר קאנא התרחש כ-10 שנים לאחר אירוע דומה באותו הכפר, בו נהרגו כ-100 אזרחים בזמן מבצע ענבי זעם, אירוע שגרר בסופו של דבר את סופו של המבצע בשנת 1996. האירוע, שכמות ההרוגים בו (כאירוע בודד) הייתה הרבה ביותר מתחילת המשבר, גרר תגובות קשות מלבנון וממדינות רבות בעולם שגינו את ישראל על הפעולה וקראו להפסקת אש מיידית. בלבנון טען ראש הממשלה כי מדובר בפעולה מכוונת של ישראל, וחיזק את מחבלי החיזבאללה ונסראללה בראשם בעמידתם אל מול ישראל.[62] תושבי ביירות הרסו את בניין האו"ם בעיר בעקבות האירוע. ראש ממשלת ישראל אהוד אולמרט יחד עם דן חלוץ הביעו צער על האירוע, אך האשימו את חיזבאללה בהחבאת ושיגור רקטות בסמוך לפליטים. צה"ל טען שבחסות המבנה נורו רקטות אל עבר ישראל ושצה"ל הזהיר את התושבים לעזוב את הכפר. בתגובה נאמר בתקשורת כי הילדים ששהו במבנה היו בעלי נכות ולא יכלו לצאת מן הכפר. שר הבטחון עמיר פרץ הורה לבדוק את התקרית. הפעולה גונתה על ידי חלק מהשמאל הישראלי, ומספר ח"כים מהמפלגות הערביות קראו לפעולה "טבח". [63]

חיזבאללה ירה למעלה כ-150 רקטות אל עבר יישובי הצפון, שיא חדש מאז פרוץ הלחימה. למעלה מ-70 רקטות גראד ("קטיושות") פגעו בקריית שמונה וסביבתה. כתב עיתון הארץ נפצע בינוני, ו-4 בני אדם נפצעו קל מרסיסים. [64]

##### [עריכה] מהלכים דיפלומטיים

לאחר הגעת התמונות על מותם של אזרחים רבים ובהם ילדים בכפר קאנא, התמיכה בעמדת ישראל הדרדרה והתמיכה בהפסקת אש עלתה. מלבד ישראל, רק שתי מדינות תמכו בהמשך המבצע: ארצות הברית ובריטניה, כשבבריטניה רק חלק מהממשל תומך בישראל והציבור מסתייג מהדרישה ומבקש הפסקת אש. רובה ככולה של אירופה הסתייגה מהמבצע. [65] גינויים לישראל וקריאות להפסקת אש - בין היתר מפי נשיא צרפת, מלך ירדן ושרת החוץ הבריטית.

ישראל הביעה צער [66] אך מזכירת המדינה של ארצות הברית קונדוליזה רייס נאלצה לבטל את ביקורה בביירות.

#### [עריכה] 31 ביולי

בעקבות האירוע הסכימה ישראל להגביל את פעילות חיל האוויר למשך 48 שעות, ולאפשר לתושבי דרום לבנון להימלט ללא פגע, עד שיושלם תחקיר צה"ל לאירוע בכפר קאנא. ההגבלה נכנסה לתוקפה בשעה 2:00 בלילה. למרות זאת, חיל האוויר ביצע מספר גיחות התקפה - בעיקר כדי לחפות על כוחות הקרקע. באחת התקיפות נהרג קצין של צבא לבנון אחרי שטיל נורה אל עבר רכב שבו היה אמור להיות בכיר חיזבאללה. צה"ל הביע צער על התקרית. בתקיפה אחרת הופצצה משאית סמוך לגבול לבנון-סוריה. בצה"ל טענו שהיא נשאה אמל"ח. בלבנון טענו שאת התקיפה ביצע מזל"ט. [67] באחת מתקיפות חיל האוויר חוסל ג'יהאד עטיה, בכיר בחיזבאאלה שהיה אחראי על חטיפת 3 החיילים בהר דב בשנת 2000]. [68]

בפעילות קרקעית של צה"ל בכפר התהפך נגמ"ש פומ"ה ו-3 חיילים נפצעו קל, טנק שבא לחלצו נפגע מטיל נ"ט אך לא היו נפגעים. בקרבות בכפרים קילה וטייבה נפצעו קל 11 חיילים ונהרגו 10 מחבלי חיזבאללה. [69]

בצה"ל טוענים שהסבו מכה קשה למערך הרקטות לטווח בינוני-ארוך של חיזבאללה, ובכך מסבירים את השקט היחסי בחיפה בימים האחרונים. בין השאר הופחת בחצי מספר הרקטות 220 מ"מ הסוריות והושמדו 2/3 מרקטות הזילזאל. [70]

החיזבאללה ירה רקטות מעטות אל עבר קריית שמונה. היה זה היום השקט ביותר בצד הישראלי מאז תחילת הלחימה. לא היו נפגעים. כמו כן, נחתם הסכם פיצויים עם משרד האוצר לאנשי הצפון העוסקים בתעשיית התיירות.

##### [עריכה] מהלכים דיפלומטיים

בעקבות ביקורה של קונדוליזה רייס ובעקבות האירוע בכפר קאנא, הסכימה ישראל להגביל את פעילות חיל האוויר למשך 48 שעות, ולאפשר לתושבי דרום לבנון להימלט ללא פגע, עד שיושלם תחקיר צה"ל לאירוע בכפר קאנא. למרות זאת, בנאום שנשא ראש הממשלה אהוד אולמרט הוא אישר "פתיחת מסדרון הומניטרי" אך הכחיש כי יש הפסקת אש ואמר כי ישראל תמשיך להילחם בחיזבאללה. נשיא לבנון אמיל לחוד התבטא אף הוא באופן לוחמני ואמר שיסרב להפסקת אש כי חיזבאללה השיג ניצחון צבאי על ישראל. [71]

### [עריכה] שלב ד' - הסלמה והרחבה: 1 באוגוסט ואילך

הצטרפות כוחות מילואים של ישראל לפשיטות בלבנון.
השתלטות קרקעית נרחבת של ישראל על דרום לבנון, על מנת ליצור "אזור בטחוני מיוחד".
מבצעים מיוחדים בעומק לבנון.
מנגד - החמרה והרחבה במטחי הרקטות על ישראל.
האצת המגעים הבינלאומיים לסיום הסכסוך.

#### [עריכה] 1 באוגוסט

הקבינט המדיני-ביטחוני אישר לפנות בוקר, את הרחבת הפעולה בלבנון ואת הכפלת היקף הכוחות הקרקעיים.
כוחות צה"ל הכוללים שלוש חטיבות חי"ר ושלוש חטיבות שיריון, נכנסו לכפרים לבנונים בגזרה רחבה מאוד בין מטולה לזרעית. התנהלו חילופי אש כבדים בין צה"ל לחיזבאללה בכפרים קילה, א-טייבה ובכפר עייתא א-שעב מול זרעית. בקרבות נהרגו לפחות 10 מחבלי חיזבאללה ואילו בצה"ל ומעריב דיווחו שנהרגו 20 מחבלים. [72]. לצה"ל נהרגו קצין ושני חיילים מכוח הצנחנים. השר יצחק הרצוג אמר שנהרגו מתחילת הלחימה 400 מחבלי חיזבאללה. [73] בלילה כוחות עילית מוסקים של צה"ל פשטו על העיירה הלבנונית בעלבק בעומק שטח לבנון, הרגו עשרה פעילי חיזבאללה ושבו חמישה נוספים. היעד היה כנראה אחד מחברי מועצת השורא העליונה, השייח' מוחמד יזבק או חסן נסראללה עצמו, שהיו אמורים לשהות בבית החולים של החיזבאללה, אך בצה"ל הכחישו. [74]

מספר רקטות (בערך 9) ופצצות מרגמה נורו אל עבר מטולה ואצבע הגליל.

##### [עריכה] מהלכים דיפלומטיים

הצעת החלטה של האיחוד האירופאי הקוראת להפסקת אש מיידית בלבנון סוכלה בידי שרי החוץ של בריטניה וגרמניה. הפסקת אש ללא תנאים בטרם הושגו יעדי המבצע היא רעה לישראל.

הקבינט המדיני-בטחוני אישר את הרחבת הפעילות הצבאית בלבנון שתכלול בנוסף לחטיבות גולני, הצנחנים והנח"ל, שתי חטיבות שריון (חטיבה 7 וחטיבה 401) וגדודי הנדסה קרבית גם כוחות מילואים. במסגרת הפעילות יצור צה"ל "אזור בטחוני מיוחד" שהוא רצועת בטחון בעומק של 6 ק"מ מהגבול. [75]

#### [עריכה] 2 באוגוסט

לפנות בוקר - מבצע מיוחד ("מבצע חד וחלק") של צה"ל: פשיטת כוחות מיוחדים בעומק לבנון על העיירה בעלבק. במהלך הפעולה פשטו הכוחות על בית חולים ששימש לדברי צה"ל כמפקדה של חיזבאללה ולקחו עימם חומר מודיעיני. במהלך הפעולה נהרגו כעשרה אנשי חיזבאללה וכ-11 אזרחים סורים ולבנונים ונשבו חמישה פעילים. [76]. לטענת מקורות לבנונים, מדובר באזרחים מעל גיל 50 שאינם אנשי חיזבאללה, ביניהם אדם מבוגר ששמו חסן דיב נסראללה, אך אינו קשור למזכ"ל הארגון. ישראל שמרה את השבויים כקלפי מיקוח לשחרור שני השבויים הישראלים בידי חיזבאללה.

לאחר שתי יממות של כמעט שקט מוחלט מצד החיזבאללה, מאז פרסום הפסקת האש מצד ישראל בתקשורת, שבעקבותיהן נטען על ידי פרשנים שונים כי יכולת השיגור של חיזבאללה נפגעה קשות, חודש ירי הרקטות לעבר ישראל באופן מאסיבי, 231 רקטות נחתו בצפון, החל מנהריה וכלה בצפת, בקריות ודרומית לעפולה. אדם אחד נהרג בקיבוץ סער [77] ו-120 נפצעו, מתוכם 5 במצב בינוני (בקיבוץ סער 16 נפצעו, אחת קשה). לראשונה נפלה רקטת ארוכת טווח בשטחי הרשות הפלסטינית - סמוך לפקועה, ליד ג'נין. רקטה ארוכת טווח נוספת (302 מ"מ סורית) נחתה בעמק יזרעאל. [78]

חיל האוויר תקף 3 משגרי רקטות ארוכות טווח שירו לעבר חיפה, עפולה ובית שאן. המשגרים מוקמו סמוך לבתי מגורים ואחד מהם הושמד. [79]

כוחות הקרקע של צה"ל המשיכו בהשתלטות על כפרים בדרום לבנון: בגזרה המזרחית על מיס אל ג'אבל, מחיבב בלידא, שיחין, רג'מיל ומג'דל זון; בגזרה המערבית על א-טייבה, אל-עדיסה ורב א-תלתין א-שעב, וכן מרון א-ראס ובינת ג'ביל. במהלך הלחימה תפסו הלוחמים אמצעי לחימה רבים והשמידו משגר רקטות. חייל נפצע קשה ועוד 2 נפצעו קל בקרבות בכפר מחביב שבגזרה המזרחית. בקרבות נהרגו 10 מחבלי חיזבאללה. [80] בערב התנהלו חילופי אש כבדים בכפר עייתא א-שעב, 7 חיילים נפצעו ואחד נהרג. בקרבות נהרגו בסך הכול בין 30 ל-35 מחבלי חיזבאללה. [81]

קצין בכיר בצה"ל העריך כי לחיזבאללה נהרגו בין 350 ל-400 מחבלים מאז פתיחת מבצע שינוי כיוון (עד ל-2 באוגוסט 2006).

##### [עריכה] מהלכים דיפלומטיים

בנאום שנשא ראש הממשלה אהוד אולמרט הוא אמר שהמלחמה בלבנון יוצרת מציאות חדשה במזרח התיכון וש"ניצחונה של ישראל בלבנון ייתן לה תנופה לביצוע ההיפרדות מהפלסטינים ופינוי רוב היישובים ביהודה ושומרון". בתגובה זכה אולמרט לגינויים חריפים מהימין שהאשים אותו בפגיעה בקונצנזוס ואחדות העם. [82] בהמשך חזר בו אולמרט והבהיר כי "אין קשר בין הלחימה בלבנון למהלכים מדיניים עתידיים". [83]

#### [עריכה] 3 באוגוסט

בזמן הפסקת האש החלקית, התגלו גופות רבות של לבנונים שלא ניתן היה להגיע אליהם קודם, חלקם כבר במצב של רקבון. פואד סניורה, ראש ממשלת לבנון, העריך שבמבצע נהרגו עד כה כ-900 לבנונים, וכרבע מאוכלוסיית לבנון, כ-900,000 איש, הפכו לפליטים. על פי מקורות לבנונים, 603 מההרוגים אזרחים. נזקי ההפגזות הישראליות ללבנון נאמדו בין שני מיליארד לשניים וחצי מיליארד דולר. בישראל נמנו עד כה כ-56 הרוגים מתחילת המשבר.

חיל האוויר הפציץ בלילה כ-120 יעדי חיזבאללה, ביניהם משגרי רקטות, רכבים שנשאו נשק, 35 מבנים ומפקדות של הארגון ותשתיות. ישראל שבה להפציץ בדרום ביירות. בהפצצות בצור נהרגו שבעה אנשים מהתמוטטות בניין, ביניהם זוג בני 80.

בקרבות בגזרה המערבית הרגו כוחות צה"ל 13 מחבלי חיזבאללה, שבו 7 מחבלים, השמידו 2 משגרי רקטות ומצאו מחסן עם אמצעי לחימה רבים. </ref> [84]
בכפר רג'מין שבגיזרה המערבית - פגיעה ישירה של טיל נ"ט בטנק ישראלי גרמה להריגתם של 3 חיילים ישראלים.[85]
חייל נוסף נהרג ב-אטייבה, גם הוא מירי נ"ט.

מתקפת הרקטות הכבדה על העורף הישראלי נמשכה. במהלך היום נורו מעל 180 רקטות אל רמת הגולן, כפר ורדים, קריית שמונה, עכו, מעלות-תרשיחא, כרמיאל, קרית ביאליק, קרית מוצקין, צפת ונהריה שגרמו להריגתם של 8 אזרחים (5 בעכו - בהם אב ובתו, 3 במעלות-תרשיחא) ולפציעתם של 28 נוספים, 13 מהם קשה. [86]

##### [עריכה] מהלכים דיפלומטיים

מלך ירדן עבדאללה, התבטא באופן חריף כי ישראל תיפגע מהמבצע וטען כי בעקבותיו יוקמו ארגוני טרור חדשים דוגמת חיזבאללה גם במדינות אחרות כמו מצרים וירדן. בארצות הברית, ג'ורג' בוש האב מתנגד למבצע הישראלי, מול הנשיא שתומך בו. בקואלה למפור בירת מלזיה התכנסה אספה של 56 מדינות העולם האיסלאמי, מהן 17 מדינות ערב. מטרת הכנס הייתה נסיון להשיג הפסקת אש מיידית בלבנון ובעזה. בכנס, נציג פקיסטן הגדיר את המשבר כ"טבח".

מנגד, שר הבטחון עמיר פרץ הורה לצה"ל להיערך למבצע שיכלול תפיסת שטחים עד לקו נהר הליטני.

#### [עריכה] 4 באוגוסט

במהלך הלילה, על אף איומי חסן נסראללה על שיגור טילים לעבר תל אביב אם ישראל תפציץ את ביירות ("אם תפציצו את בירתנו, נפציץ את בירתכם, תל אביב"), המשיך חיל האוויר הישראלי והפציץ באופן מסיבי את ביירות. ההפצצות התמקדו בעיקר ברובע עוזאי השיעי, אך לראשונה הפציצה ישראל גם את צפון ביירות, באזורים המזוהים עם הנוצרים. כמו כן הופצצו צור ובעלבק.

חיל האוויר הפציץ משאיות שנשאו שזיפים ואפרסקים סמוך למחסן קירור בכפר קעא בגבול שבין סוריה ללבנון והרג מעל 30 חקלאים, רובם כורדים בעלי אזרחות סורית. כמו כן, פגע בכביש החוף הלבנוני, שנחשב נתיב בטוח ל"מסדרון סיוע" לדרום, ובתחנת כוח במזרח לבנון, סמוך לאגם קרעון. האיחוד האירופי הכריז כי ההפצצה של כביש החוף תזיק לתושבי דרום לבנון המנסים להימלט צפונה ומבקשים להיחלץ מהיישובים המופצצים. מצה"ל נמסר שהתקיפות כוונו על מנת למנוע הברחת אמצעי לחימה מסוריה. [87]

קצין ושני לוחמים מחטיבת גולני נהרגו במהלך פעולה בכפר מרכבה ואילו בא-טייבה נפצעו קשה לוחם שריון ולוחם הנדסה מירי טיל נ"ט של חיזבאללה. במקביל, נהרגו 7 מחבלי חיזבאללה. בקרבות עם חיזבאללה בכפר א-טייבה נהרגו עד כה 20 מחבלים ומאז תחילת הלחימה בצפון נהרגו כ-400 מחבלי חיזבאללה. [88]

מטחי רקטות כבדים נורו לעבר קריית שמונה, כרמיאל, צפת ורמת הגולן. חלק מהרקטות אף נחתו בשטח סוריה, סמוך לעיר קונייטרה.[89] במטח רקטות נהרגה אשה אחת בשעה שניסתה לגונן על ילדיה ועוד 2 נפצעו קשה בכפר מראר, וכן נהרגו עוד 2 בני אדם במג'ד אל כרום. בסך הכול נהרגו ביום זה 3 אזרחים. [90]

בשעות הערב המוקדמות המשיכו מטחי הרקטות לעבר עמק יזרעאל ורקטות נחתו בעפולה, רמת ישי ומגדל העמק. בהמשך הערב נחתו רקטות ארוכות טווח גם בפרדס חנה וואדי עארה ולראשונה גם בחדרה. בסך הכול נורו היום למעלה מ-200 רקטות אל עבר ישראל. [91]

#### [עריכה] 5 באוגוסט

שייטת 13 פועלת בצור, לבנון. בפשיטה נהרגו 10 מחבלים.

בלילה נהרג חייל צה"ל מחיל ההנדסה בכפר נאבי אל-עואדי מפגיעת פצצת מרגמה בנגמ"ש הפומ"ה בו נסע, חייל נוסף נפצע קשה. [92]

בעקבות הטילים על חדרה ביצעה שייטת 13 פשיטה לילית מוסקת באזור צור. המטרה הייתה לפגוע בחוליה שירתה אמש רקטות לראשונה על חדרה. לוחמי השייטת נחתו צפונית לצור, נתקלו באנשי חיזבאללה וניהלו עמם קרב יריות, במהלכו נפצעו 8 לוחמים (2 קשה), ונהרגו לפחות 7-10 מחבלים, בהם בכירי המפקדים של מערך ירי הרקטות האסטרטגי של חיזבאללה. [93] [94] [95]

במהלך היום נמשכו חילופי אש כבדים בין צה"ל לחיזבאללה. חייל ישראלי נפצע קשה מפצצת מרגמה שנורתה אל עבר ישראל. במהלך העימותים בגזרה המזרחית נהרגו כ-40 מחבלי חיזבאללה בימים האחרונים. [96] בכפר עייתא א-שעב נהרג חייל מילואים מפגיעת טיל נ"ט ונפצעו עוד 4. בלחימה בכפר נהרגו כ-30 מחבלים. [97]

אל עבר ישראל נורו מעל 130 קטיושות, שגרמו להריגתן של אם ו-2 בנותיה בכפר ערב אל עראמשה [98] ולמותה של קשישה מדום לב בקרית אתא במהלך אזעקה. [99]

##### [עריכה] מהלכים דיפלומטיים

ארצות הברית וצרפת הודיעו כי הגיעו להסכמה על הנוסחה להפסקת אש ויעלו אותה לדיון במועצת הבטחון של האו"ם. במסגרת ההצעה מדובר על הפסקת האלימות - אך לא באופן מיידי תוך שמירת הזכות לישראל להגיב אם תותקף, תגבור של יוניפי"ל בכוח רב-לאומי, פירוז דרום לבנון ממליציות חמושות, שחרור החטופים הישראלים ללא תנאי ודיון באסירים הלבנונים וכן בחוות שבעא. [100]

#### [עריכה] 6 באוגוסט

משגר רקטות של חיזבאללה יורה מבין הבתים של כפר קאנא. המשגר ירה אל עבר חיפה רקטות ארוכות טווח ואז הושמד בידי חיל האוויר.

במהלך הלילה המשיכו קרבות קשים בין צה"ל לחיזבאללה. בקרבות נפצע חייל מילואים קשה, נהרגו 12 מחבלים ו-3 נלקחו בשבי. [101] כמו כן השמידו הכוחות 3 משגרי רקטות, בונקר, 3 מחסני אמל"ח וכלי רכב של חיזבאללה. בקרבות סוף השבוע נהרגו לפחות 50 מחבלי חיזבאללה. חיל האוויר המשיך בהפצצת יעדי חיזבאללה ופגע ב-80 מטרות, בהן: 10 משגרי רקטות, 3 גשרים, מפקדות, רובע דחייה בדרום ביירות, חדר מבצעים ומחסני אמל"ח. [102] במהלך היום המשיכו הקרבות וכוח קרקעי של צה"ל השמיד 2 משגרי רקטות בכפרים בדרום לבנון. [103] בקרבות בכפר מחביב נפצע קשה חייל מגולני ועוד 4 נפצעו קל-בינוני, וכן נהרגו 16 מחבלים. הכוח נפצע כאשר טיהר בית ובו מצבור אמל"ח שהתפוצץ. החיילים השמידו 2 משאיות עמוסות ברקטות ותספו מצבור ובו 100 פצצות מרגמה. בצהריים תקף חיל האוויר את שכונת דחייה בביירות, בהתקפה נהרגו 6 בני אדם. [104] בערב הרג כוח מילואים מחטיבת "מרכבות הפלדה" של חיל השריון הישראלי 8 מחבלי חיזבאללה והשמיד 2 מחסני טילי נ"ט באזור הכפר ירון. בבוקר נכנסו דחפורי די-9 לכפר עייתא א-שעב והחלו להרוס בו בתים, אחרי קרב שהתנהל שם אתמול.

במהלך פעילות צה"ל נלקח בשבי אחד המחבלים המעורבים בחטיפת החיילים, כך דיווח ראש אמ"ן, האלוף עמוס ידלין. לטענתו, מעמדו של חיזבאללה נפגע בקרב העם הלבנוני ו"נסראללה נתפס יותר כנטל מאשר כנכס". [105]

מטח הרקטות הכבד על ישראל נמשך וגרם למחיר הכבד ביותר עד כה של נפגעים בעורף: 15 הרוגים. למעלה מ-160 רקטות נורו אל הצפון, כאשר 30 מהן נחתו באזור קריית שמונה ולמעלה מ-7 באזור חיפה. רקטה שפגעה בכפר גלעדי גרמה לפחות 12 הרוגים ו-10 פצועים, כולם חיילי מילואים. [106] בצהריים נורה מטח נוסף אל עבר קריית שמונה, שלומי, ראש פינה, כרמיאל ונהריה ובערב נורה גם 2 מטחים אל עבר חיפה והקריות. חיל האוויר תקף והשמיד בצור את המשגר שירה לעבר חיפה. [107] משגר נוסף שירה רקטות "רעד 2" אל חיפה מקאנא פגע בבית בחיפה וגרם לקריסתו. מההריסות חולצו 3 הרוגים ו-37 פצועים. [108] קשישה נוספת מתה מדום לב עקב רעש נפילת הרקטה. [109]

בתגובה השמיד חיל האוויר את המשגר בקאנא וכוח מיוחד של צה"ל השמיד 7 משגרי רקטות בכפרים באזור צור והרג 3 מחבלים. [110],

##### [עריכה] מהלכים דיפלומטיים

חיזבאללה, לבנון, סוריה ואיראן הודיעו כי הן דוחות את הצעת הטיוטה האמריקנית-צרפתית. לבנון התנגדה להפסקת אש כל עוד חיילי צה"ל נמצאים בתחומה.

#### [עריכה] 7 באוגוסט

במהלך הלילה תקף חיל האוויר 150 מטרות חיזבאללה, בהם 50 מפקדות ובונקרים, 10 מנהרות ויערות ששימשו את הארגון וכלי רכב שנשאו אמל"ח.

בקרב בבינת ג'ביל נהרג חייל אחד מחטיבת הצנחנים ונהרגו 2 חיילי שריון ונפצעו עוד 3, בקרב נהרגו 5 מחבלים. בהתקלות נוספת נפצעו עוד 3 חיילים ונהרגו עוד 4 מחבלים. בקרבות נוספים נהרגו עוד 6 מחבלים, בהם 4 נושאי נ"ט, בידי חיילי צה"ל. כוח של חיל ההנדסה פוצץ את מפקדת חיזבאללה בגזרה הדרום מערבית (מוצב כרכום לשעבר) בו היו 2 משגרי רקטות ומצבור טילי נ"ט. [111] [112] בצהריים קרב נוסף באזור בינת ג'ביל: בקרב נהרגו 8 מחבלים, נתפסו רובים ו-2 מטולי RPG ונחשפת מפקדה של החיזבאללה ובה חומר מודיעיני.

בהפצצת חיל האוויר בכפר חולא קרסו מספר בניינים ובתחילה טען ראש ממשלת לבנון כי נהרגו בהפצצה יותר מ-40 בני אדם, טענה שלאחר מכן חזר ממנה והודה שנהרג אדם אחד בלבד באירוע. שר הבריאות הלבנוני אמר כי מאז תחילת המלחמה נהרגו כ-1000 בני אדם בלבנון. [113] בערב הפציץ חיל האוויר מטרות בדרום ביירות. בהתקפה נפגעו עשרות לבנונים ולטענתם לפחות 15 נהרגו.

בערב הפיל צה"ל מזל"ט של חיזבאללה שטס מעל הקריות. המזל"ט הופל בתוך הים והיה חשש שהוא נשא עימו מטען חומר נפץ במשקל עשרות ק"ג. [114]

מעל 160 רקטות נורו לעבר הצפון. רק בצהריים פגעו מעל 50 רקטות נורו באזור אצבע הגליל ואזור קריית שמונה. עוד 10 רקטות נורו אל עבר נהריה ושלומי. [115]

לפי עיתון מעריב של ה-8 באוגוסט 2006 מאז תחילת המלחמה נהרגו 100 ישראלים, נורו 3,337 רקטות אל עבר ישראל, למעלה מ-1,065 אירועים טופלו על ידי מד"א, חיל האוויר ביצע 7,600 גיחות של מטוסי קרב, 1,600 גיחות של מסוקי קרב בהן הוטלו 2,600 טון של פצצות על כ-5,000 מטרות.

##### [עריכה] מהלכים דיפלומטיים

בועידת שרי החוץ הערביים בביירות גינה ראש ממשלת לבנון פואד סניורה את התקפות צה"ל והאשים ש"ישראל פועלת רק מיצר נקם". למרות זאת הוא אמר ש-15,000 חיילים מצבא לבנון מוכנים להתפרש על הגבול בנוסף ל-2000 חיילים מכוח רב-לאומי בתנאי שצה"ל יצא מלבנון. [116] צבא לבנון הודיע על גיוס מילואים לקראת פרישה אפשרית בדרום. [117] בישיבת ממשלה שנערכה בערב החליטה ממשלת לבנון לפרוש את הצבא בדרום אחרי נסיגת צה"ל, גם השרים מהחיזבאללה תמכו בהצעה.

בתוך כך אישרה ישראל עוד הרחבה של המבצע בלבנון, בתגובה לירי הרקטות הכבד. צה"ל פיזר כרוזים האוסרים על כלי רכב לנוע אחרי 22:00 בלילה.

#### [עריכה] 8 באוגוסט

בלילה הפציץ חיל האוויר 80 יעדי חיזבאללה. מאז הבוקר הפציץ חיל האוויר 128 יעדי חיזבאללה, מהם 99 מבנים ששימשו את הארגון. [118] בצהריים נהרגו כ-14 לבנונים בהפצצת חיל האוויר ליד רזיה. [119]

פאראמדיק מהצנחנים נהרג מירי טיל נ"ט מסוג פאגוט אל עבר נגמ"ש הפומ"ה בו נסע סמוך לכפר דבל. בקרבות עם חיזבאללה נהרגו 7 מחבלים ו-5 נלקחו בשבי. [120] בכפר לבונה נהרגו 2 חיילי מילואים מחטיבת ברעם. בערב חילופי אש בבינת ג'ביל: 7 חיילים נפצעים מירי טיל נ"ט ו-4 מחבלים נהרגים. [121] בקרב בבינת ג'ביל נהרגו 2 לוחמים מחטיבת הצנחנים ו-4 מחבלי חיזבאללה. [122] כמו כן, חטיבת אלכסנדרוני לקחה בשבי 3 מחבלים. מדרום לצור סיירת צנחנים הרגה 4 מחבלים והשמידה 11 משגרי רקטות. בסך הכול בשורה של קרבות הלילה והיום נהרגו יותר מ-30 מחבלי חיזבאללה.

בנוסף פרץ צה"ל לשידורי אל-מנאר והציג סרטונים בהם גופות מחבלים וסרטונים המציגים את חסן נסראללה כשקרן. כמו כן מונה סגן הרמטכ"ל משה קפלינסקי לנציג הרמטכ"ל בפיקוד צפון. למרות הכחשה מצד הרמטכ"ל, היו שפירשו צעד זה כהבעת אי-אמון של חלוץ באודי אדם, אלוף פצ"ן. [123] מאז תחילת מבצע שינוי כיוון הרג צה"ל כ-470 מחבלי חיזבאללה. [124]

למעלה מ-140 רקטות נורו אל עבר ישראל, 19 נחתו באזור קריית שמונה ו-7 נחתו באזור נהריה. מטח נוסף פגע גם במעלות וכרמיאל. מהירי נפצעו מספר אזרחים. [125]

#### [עריכה] 9 באוגוסט

בלילה תקף חיל האוויר 120 מטרות של חיזבאללה, בהם 4 משגרים ובית במחנה הפליטים עין אל-חילווה. בתקיפות נהרגו 2 פלסטינים, ויש דיווחים על כך שנפגע בכיר של חיזבאללה. [126] בצהריים תקף חיל האוויר 2 משגרי רקטות ארוכות טווח מזרחית לצור, מהן כנראה נורתה האש אל עבר אזור הגלבוע.

היום הקשה ביותר לצה"ל בלוחמה בלבנון: בבוקר בכפר רג'מין נהרגו 4 מחבלים בחילופי אש עם צה"ל. בצהריים התנהלו חילופי אש כבדים בכפרים עייתא א-שעב, א-טייבה ודבל. בחילופי האש נהרגו 15 חיילי מילואים של צה"ל, 9 מהם חיילים מיחידה מובחרת שנהרגו כאשר המבנה שבו שהו קרס עקב פגיעת טיל נ"ט, ונפצעו 38 חיילים. לפי חדשות 10 בחילופי האש נהרגו 40 מחבלים, בהם חיילים איראניים של משמרות המהפכה. [127]

מטח הרקטות הכבד על ישראל נמשך ועד הצהריים נורו לעבר ישראל 160 רקטות. רקטות ארוכות טווח בקליבר 302 מ"מ, אותן כינה חיזבאללה בשם "חייבר 1" פגעו בבית שאן וחיפה. רקטות נוספו נחתו ליד פקועה, בשטחי הרשות הפלסטינית. בנוסף אליהן פגעו רקטות קצרות טווח בצפת וקריית שמונה (עליה נורו למעלה מ-60 רקטות).

כמו כן, החלה הממשלה לארגן פינוי לצרכי "רענון" לתושבי קריית שמונה, לפחות 500 פונו לכפרי נופש באזור המרכז והדרום. [128]

במהלך הלחימה בצפון סיכלו כוחות הבטחון 8 פיגועים ועצרו 12 מחבלים מתאבדים בשטחי יהודה ושומרון. [129]

##### [עריכה] מהלכים דיפלומטיים

לבנון וצרפת רוצים לשנות את הטיוטה שהסכימו עליה ארצות הברית וצרפת. ארצות הברית התנגדה לשינוי טיוטת ההחלטה ובפרט להכנסת קריאה לנסיגת צה"ל, וזאת מחשש ליצירת ואקום בדרום לבנון. על כן נדחתה ההצבעה במועצת הביטחון של האו"ם עד ליום שישי. [130]

הקבינט המדיני-בטחוני אישר ברוב של 9 תומכים ו-3 נמנעים הרחבת הפעילות הקרקעית של צה"ל עד לנהר הליטני במטרה לפגוע במערך הרקטות קצרות הטווח של חיזבאללה. אולמרט ופרץ הוסמכו לקבוע את גבולות הפעולה ואת מועדה. בימין ברכו על ההחלטה אך טענו שהיא הגיעה באיחור רב, בעוד השמאל גינה אותה. [131]

#### [עריכה] 10 באוגוסט

כוחות של צה"ל פועלים באזור אל-חיאם ומארג' עיון, שם מתנהלים חילופי אש עם חיזבאללה. בקרבות נהרג חייל מילואים אחד ו-9 נפצעו קשה, כולם מירי טילי נ"ט. בקרבות נהרגו גם 8 מחבלי חיזבאללה והושמדו 2 משגרי רקטות. [132]

ביום ה-30 למלחמה נורו למעלה מ-160 רקטות אל עבר ישראל. פעוט ואמו נהרגו מפגיעת רקטה בכפר הערבי דיר אל אסד סמוך לכרמיאל. [133]

##### [עריכה] מהלכים דיפלומטיים

ישראל הקפיאה את הכניסה הקרקעית הגדולה בעקבות לחץ אמריקני. הכניסה הוקפאה כדי לראות האם יש פתרון דיפלומטי בזמן הקרוב. במקביל, הואצו המגעים הדיפלומטיים בנוגע לטיוטה להפסקת האש.

#### [עריכה] 11 באוגוסט

חיל הים הישראלי פגע במשגרי רקטות סמוך לצור. חיל האוויר הפציץ חוליה של חיזבאללה. לפי דובר צה"ל השמידו כוחות צה"ל כ-10 משגרים ביממה האחרונה. חיזבאללה הפיץ שקר כאילו פגע באוניית חיל הים, בצה"ל הכחישו. בקרבות ברג'מין ובית יהון נהרגו 11 מחבלי חיזבאללה, וחייל ישראלי נפצע בינוני. חייל מילואים נהרג בכפר רשף. [134]

נמשך מטח הרקטות הכבד על ישראל. בבוקר נורו 12 רקטות ארוכות טווח אל עבר חיפה והקריות. צה"ל השמיד את 3 משגרי הרקטות בצור שכוונו לעבר חיפה. בצהריים מטח נוסף על קריית שמונה, צפת ונהריה. כמו כן רקטת "חייבר 1" 302 מ"מ סורית פגעה בכביש החוף. יש פצועים ונגרם נזק לבתים. כמו כן, פרצה שריפה גדולה ליד אחד היישובים בגליל. בסך הכול נורו היום 120 רקטות, מהן לפחות 12 ארוכות טווח. [135]

חיל-האוויר תקף שיירה של מאות מכוניות שיצאה ממארג' עיון, וכללה גם אנשי ביטחון לבנונים. שבעה לבנונים נהרגו ו-30 נפצעו.[136]

בערב נפטר תושב עכו אחרי שלקה בלבו בעקבות ירי רקטות שבועיים לפני כן. [137]

##### [עריכה] מהלכים דיפלומטיים

ארצות הברית, צרפת ובריטניה מנהלות דיונים קדחתניים על מנת להביא החלטה להפסקת אש למועצת הבטחון עוד בסוף השבוע. בחדשות דווח כי הושגה הסכמה על טיוטה להפסקת האש והיא תובא להצבעה עוד הלילה. בטיוטה אין אזכור לשחרור החטופים ופירוק חיזבאללה מנשקו. כמו כן, לא ברור מהן סמכויות האכיפה שיקבל הכוח הרב-לאומי שאמור להתפרש בדרום לבנון. [138]

במקביל, החליטה הממשלה לבטל את הקפאת החלטת הקבינט והורתה לצה"ל להיכנס בכוחות גדולים עד לנהר הליטני. צה"ל העריך שמהלך זה ייקח בערך כשבוע. [139]

### [עריכה] שלב ה' - הרחבה קרקעית לקראת הפסקת אש: 12 - 13 באוגוסט

החלטת מועצת הביטחון 1701 להפסקת אש ולהצבת כוח או"ם.
מבצע "שינוי כיוון 11" - הרחבת הפעולה הצבאית של ישראל. מבצע גדול של הנחתת כוחות עם מסוקים בעומק השטח, שנמשך יומיים וחצי עד להפסקת אש.
מנגד - שיא חדש של רקטות שנורו על ישראל.

#### [עריכה] 12 באוגוסט

במהלך הלילה תקף צה"ל מהאוויר יותר מ-80 מטרות ברחבי דרום לבנון.

צה"ל התחיל להרחיב את פעולותו לכיוון הליטני, בהתאם להחלטת הקבינט מיום 9 באוגוסט. כוחות רבים של צה"ל הוטסו בלילה באמצעות יותר מ-50 מסוקים אל עומק השטח, במה שמוגדר כמבצע ההנחתה הגדול בתולדות צה"ל מאז מלחמת יום כיפור. לדברי הרמטכ"ל דן חלוץ, שילש הצבא במהלך סוף השבוע את כוחותיו בלבנון. [140] במקביל נכנסו ללבנון מדרום כוחות שריון.

מסוק מסוג יסעור הופל על ידי טיל נ"ט ואש חיזבאללה. הארגון טען שאנשיו הפילו את המסוק באמצעות טיל מסוג וועד. לאחר שהספיק להוריד את הלוחמים, המריא מהמקום ואז נפגע. על המסוק היו חמישה אנשי צוות אוויר [141]

במהלך הלילה והיום ארעו חילופי אש קשים בכל הגזרות. בקרבות נהרגו כ-80 מחבלים אך במחיר כבד לצה"ל - הקשה ביותר עד כה - נהרגו 24 חיילים (מהם 5 אנשי צוות אוויר) ונפצעו למעלה מ-84 חיילים, מהם 13 קשה. אחד ההרוגים הוא בנו של הסופר דוד גרוסמן. שניים מההרוגים נדרסו בשוגג בידי טנק, 4 נהרגו ממטען גחון והשאר נהרגו בחילופי אש וירי טילי נ"ט. [142] [143]

כ-68 רקטות נורו אל עבר צפת, מעלות וקריית שמונה. נגרם נזק לבתים ויש פצועים. בערב נורו רקטות גם לעבר כרמיאל, עכו והקריות. [144]

##### [עריכה] מהלכים דיפלומטיים

מועצת הביטחון של האו"ם קיבלה פה אחד את החלטה 1701, הקוראת להפסקת-אש, ועל שיגור 15 אלף פקחי או"ם חמושים ללבנון, במקביל לנסיגת צה"ל. [145] עוד נאמר בהחלטה:

- תגבור כוח יוניפי"ל ב-15,000 פקחי או"ם חמושים עם סמכות להפעלת נשק.
- סיוע של האו"ם לפרישת צבא לבנון בדרום לבנון.
- סעיף 12: כוח האו"ם "ינקוט את כל הפעולות הנדרשות להבטיח ששטחי הפעילות שלו לא ינוצלו לביצוע פעולות עוינות מכל סוג, ויסתייע באמצעים רבי-עוצמה למניעת ירי". עוד קובע הסעיף את חובת הכוח "להגן על אזרחים מפני איום מתפתח של אלימות פיזית".
- מניעת הכנסת נשק לאזור ללא הסכמה של ממשלת לבנון.
- אי-הימצאות גורם אחר בעל סמכות אכיפה בשטח האמור
- אמברגו מלא על מכירת נשק והעברתו לידי חיזבאללה
- ישראל לא תיסוג מהשטח עד לפריסתו של הכוח הלבנוני יחד עם הכוח הרב-לאומי
- קריאה לשחרור החיילים החטופים ללא תנאי (אך לא בחלק האופרטיבי המחייב)
- קריאה ליישום מלא של החלטה 1559 ובהן פירוק המיליציות החמושות בלבנון.
- שני הסעיפים האחרונים אינם תנאי להפסקת אש.

ראשי הממשלות של ישראל ולבנון שניהם הביעו סיפוק מן ההחלטה. בערב אשרה ממשלת לבנון את ההחלטה.

#### [עריכה] 13 באוגוסט

##### [עריכה] צבאי

חיל האוויר הפציץ מטרות גבול לבנון-סוריה. בצהריים השמיד חיל האוויר 5 משגרי רקטות ארוכות טווח. כמו כן הפציץ חיל האוויר 11 בניינים רבי-קומות בביירות. בהפצצה נהרג סאג'ד דוויר, בכיר בחיזבאללה. [146]

חילופי אש כבדים בדרום לבנון: כוח מילואים השמיד 2 משגרי רקטות באזור הכפר עיתרון. בחילופי אש נהרגו למעלה מ-8 מחבלים ו-9 חיילי צה"ל, 2 מהם נהרגו מטיל נ"ט שפגע בדחפור של צה"ל. בבית החולים בנהריה אושפזו 6 חילי צה"ל שנפצעו בדרום לבנון. [147] [148] [149]

בערב יירט חיל האוויר שני מזל"טי תופת של חיזבאללה, שנשאו חומר נפץ במשקל 30 ק"ג ו-5 ק"ג בהתאמה ומשאית תופת שלדברי צה"ל תוכננה לבצע פיגוע במטולה.

##### [עריכה] אזרחי

כ-250 רקטות נורו לעבר ישראל, מהן נהרג אדם אחד סמוך לשלומי ונפצעו עוד עשרות בני אדם. 5 רקטות 302 מ"מ נורו אל עבר חיפה והצפון. [150] [151]

##### [עריכה] מהלכים דיפלומטיים

האו"ם הודיע שהפסקת האש תיכנס לתוקפה ביום שני, 14 באוגוסט, ב-8:00 בבוקר לפי שעון ישראל.

הממשלה אשרה את הצעת הפסקת האש של האו"ם. כל השרים תמכו למעט שאול מופז שנמנע. [152]

### [עריכה] שלב ו' - הפסקת אש: 14 באוגוסט ואילך

הפסקת אש, עם תקריות מקומיות בודדות בלבד.
צה"ל מתחיל לכנס כוחות חזרה.

#### [עריכה] 14 באוגוסט

בלילה הרגו כוחות צה"ל 4 מחבלים.

הפסקת האש שהכריז האו"ם, ואושרה על ידי ממשלות ישראל ולבנון נכנסה לתוקפה ב-07:00 בבוקר שעון ישראל. בישראל, אושרה ההצעה פה אחד, כששאול מופז, שר התחבורה ושר הבטחון לשעבר, נמנע. לפני כן, הפציצה ישראל אנטנה של תחנת אל-מנאר בדרום ביירות והרגה 25 אזרחים בסדרת פיצוצים של רבי קומות שנועדו כנראה להרוג את חסן נסראללה. עד רבע שעה לפני הפסקת האש חגו מטוסים מעל ביירות, וב-7:00 לראשונה לאחר הקרבות, שמי ביירות היו נקיים ממטוסים ישראליים. עם זאת המצור על לבנון - שנועד לעצור הכנסת נשק - נותר על כנו.

ביום, חילופי אש בהם נהרגו 6 מחבלים. [153] בערב החרימו חיילי צה"ל משאית ובה עשרות טילי נ"ט מסוג קורנט ומחסן ובו עשרות רקטות 122 מ"מ. לאחר הפסקת האש, איש חיזבאללה חשוד שהתקרב לעמדת צה"ל נורה, אף שלא פתח באש.

תושבי דרום לבנון החלו לנהור בדרכים המשובשות בחזרה לבתיהם, חלקם לא יודעים אם אלה עומדים עדיין על תילם: ישראל במהלך הלחימה הקשה החריבה כעשרות אלפי בתים בדרום ובביירות. תושבי צפון ישראל ששהו במרכז ובדרום הארץ החלו גם הם במסע צפונה ובתי קפה החלו להיפתח בנהריה. והממשלה הכריזה רשמית שתושבי הצפון יכולים לנסוע ברכבת או באוטובוס חינם לביתם. שדות התעופה בצפון שהיו סגורים במהלך המלחמה נפתחו.

גם נסראללה וגם אולמרט נאמו נאומי נצחון. נשיא ארצות הברית, ג'ורג בוש, הכריז במסיבת עיתונאים כי ישראל הנחילה תבוסה לחיזבאללה וחזר והאשים את אירן וסוריה בסכסוך [154]. מנגד, נשיא סוריה, בשאר אסד, הכריז כי החיזבאללה ניצח. הסקרים הראו שהרמטכ"ל והממשלה שבתחילת המבצע זכו לפופולריות גבוהה ירדו מאוד בסקרים. התגובות על הלחימה, פעולת צה"ל ופעולת הממשלה נחצו לשניים ותגובות שונות נשמעו בעד ונגד אולמרט וחלוץ. כמו כן, נשמעו מספר קריאות בימין ובשמאל להקמת ועדת חקירה מחד, ומאידך כאלו שקראו שאין לעשות זאת.

למחרת הפסקת האש, חשף העיתונאי אברהם שרוני ממעריב כי ביום חטיפת שני החיילים, מכר הרמטכ"ל את תיק המניות שלו [10]. בתגובה אמר הרמטכ"ל כי לא ידע אז שעומדת להיות מלחמה. חשיפה זאת יצרה סערה בישראל.

#### [עריכה] 15 באוגוסט

בצהרים הרגו כוחות צה"ל 5 מחבלי חיזבאללה, שסיכנו את הכוחות. [155]

על פי העיתון אל-חיאת בלונדון, מתגבשת פשרה הנוגדת את החלטת האו"ם 1701 בין החיזבאללה וממשלת לבנון בנוגע לפירוז דרום לבנון מנשק של חיזבאללה, בה חיזבאללה רק יסתירו את הנשק במקום לפרקו.

#### [עריכה] 16 באוגוסט

שר הבטחון עמיר פרץ הקים ועדת בדיקה ברשות הרמטכ"ל לשעבר אמנון ליפקין-שחק לבדוק את התנהלות צה"ל במשבר ישראל-לבנון 2006.

ממשלת לבנון קיבלה החלטה על פרישת הצבא בדרום לבנון החל מה-17 באוגוסט 2006. גורמים רשמיים בלבנון אמרו כי החיילים יאכפו את סמכותם באזור, ולא יאפשרו נוכחות של אף קבוצה חמושה. עם זאת לא ברור כיצד יפעל הצבא נגד הנוכחות החמושה של חיזבאללה, שמסרב להתפרק מנשקו באזור הדרום. [156]

שרת החוץ הישראלית ציפי לבני נועדה עם מזכ"ל האו"ם קופי ענאן ותבעה ממנו לפעול נגד הפרת החלטה 1701 מצד חיזבאללה. היא דרשה שיפעל לשחרור החיילים החטופים ושהכוח הרב-לאומי שיפרש יהיה אפקטיבי. [157]

#### [עריכה] 18 באוגוסט

חיל האויר הישראלי תקף מטרות באזור בעלבק. ראש ממשלת לבנון פואד סניורה התקשר אל מזכ"ל האו"ם, קופי אנאן ומחה על ההתקפה. [158]

#### [עריכה] 19 באוגוסט

פשיטת קומנדו ישראלית באזור בעלבק כאשר החיילים הישראלים לבושים במדי צבא לבנון. נהרג קצין צה"ל ונפצעו שניים. הפעולה נועדה למנוע הברחת אמל"ח מאיראן וסוריה לחיזבאללה, ולפי צה"ל "היעדים הושגו במלואם".[159]

#### [עריכה] 23 באוגוסט

כוח גבעתי, שפעל כשני קילומטרים מהגבול, מערבית לקיבוץ יפתח, עלה על מוקשים שהניח צה"ל בעבר, כנראה עקב טעות בניווט. חייל אחד נהרג ושניים נפצעו קשה. [160]

#### [עריכה] 1 באוקטובר

ב-1 באוקטובר 2006 בשעה 02:30 לפנות בוקר, יצאו כל כוחות צה"ל מלבנון למעט חלקו הצפוני של הכפר ע'ג'ר. [161]

## [עריכה] סימוכין

1. ^ צה"ל הפציץ את מעוז החיזבאללה בביירות, ynet, 13 ביולי, 2006
2. ^ חייל נהרג ו-3 נעדרים מפגיעת טיל אמש בספינת צה"ל; צה"ל: לא ידענו שבידי חיזבאללה הטיל האיראני, הארץ, 14 ביולי, 2006
3. ^ בצה"ל נערכים: 3 סוללות פטריוט הוצבו בחיפה, ynet, 15 ביולי, 2006
4. ^ פרץ הכריז על מצב מיוחד בעורף, nrg, 15 ביולי, 2006
5. ^ 5.0 5.1 5.2 צה"ל הרס את המפקדה הראשית של החיזבאללה, ynet, 15 ביולי, 2006
6. ^ ראש ממשלת לבנון קרא לקהילה הבינלאומית לסייע למדינה להחיל את ריבונותה בדרום לבנון, הארץ, 15 ביולי, 2006
7. ^ סניורה: רוצים הפסקת אש, נשליט ריבונותנו, ynet, 15 ביולי, 2006
8. ^ ישראל ללבנון: לא להפסקת האש, ynet, 15 ביולי, 2006
9. ^ צה"ל תקף מפקדות של ה'חיזבאללה' + סרט מנתץ, אתר דובר צה"ל, ה-15 ביוני 2006
10. ^ החיזבאללה תקף את חיפה; 8 נהרגו, ynet, 16 ביולי, 2006
11. ^ צה"ל תקף כ-10 משגרי קטיושות בלבנון בשעות האחרונות, ynet, 16 ביולי, 2006
12. ^ חדשות 10, 17:25, ה-16 ביולי 2006
13. ^ נסראללה: הפתענו אתכם בים, נפתיע ביבשה, ynet, 16 ביולי, 2006
14. ^ הודעת הסיכום של ועידת ה-G8 בסנקט פטרבורג Ynet, ה-16 ביולי 2006
15. ^ Ynet ה-17 ביולי 2006
16. ^ שיחה אישית של נשיא ארצות הברית עם ראש ממשלת בריטניהYnet, ה-18 ביולי 2006]
17. ^ באיחור רב: טילי "ברק" יגנו על אזור חיפה, הארץ, ה-18 ביולי 2006
18. ^ צה"ל תקף הלילה מעל 100 מטרות בלבנון, Ynet, ה-18 ביולי 2006
19. ^ הותקפו רקטות מצבא סוריה בדרך לחיזבאללה, Ynet, ה-18 ביולי 2006
20. ^ חודשו התקיפות בלבנון; 50 נהרגו ביממה, Ynet, ה-18 ביולי 2006
21. ^ הותקפו רקטות מצבא סוריה בדרך לחיזבאללה, Ynet, ה-18 ביולי 2006
22. ^ כחצי מיליון לבנונים הפכו לפליטים, Ynet, ה-18 ביולי 2006
23. ^ ישראל קבעה הסדרים לפינוי זרים מלבנון, הארץ, ה-18 ביולי 2006
24. ^ המערביים נמלטים בהמוניהם מלבנון, Nfc, ה-18 ביולי 2006
25. ^ שיחת נשיא סוריה עם ראש ממשלת תורכיה, Ynet, ה-19 ביולי 2006
26. ^ 8 פצועים בחילופי אש עם החיזבאללה, NRG, ה-20 ביולי 2006
27. ^ המעגל נסגר: צה"ל תקף את מחנה "אל חיאם", Ynet, ה-20 ביולי 2006
28. ^ צה"ל מגייס עוד אלפי חיילי מילואים, וואלה, ה-21 ביולי 2006
29. ^ צה"ל לתושבי דרום לבנון: עיזבו עוד היום, Ynet, ה-22 ביולי 2006
30. ^ חלוץ: נהרגו כ-100 מאנשי החיזבאללה; בידינו 13 גופות, NFC, ה-20 ביולי 2006
31. ^ הרמטכ"ל חלוץ: צה"ל יבצע פעולות קרקעיות מוגבלות, מבזק YNET, ה-21 ביולי 2006
32. ^ קרבות באזור בינת ג'ביל; 10 חיילים נפצעו, YNET, ה-24 ביולי 2006
33. ^ מג"ד נפצע באורח בינוני במהלך הקרבות, YNET, ה-24 ביולי 2006
34. ^ צה"ל: הרגנו מספר מחבלים בבינת ג'ביל ופצענו עשרות, מבזק NFC, ה-24 ביולי 2006
35. ^ מסוק קרב התרסק בצפון; הסיבה - תקלה, Ynet, ה-24 ביולי 2006
36. ^ פגישת מזכירת המדינה של ארצות הברית קונדוליזה רייס עם ראש הממשלה הלבנוני Ynet, ה-24 ביולי 2006
37. ^ פגישת מזכירת המדינה של ארצות הברית קונדוליזה רייס עם שרת החוץ ציפי לבני Ynet, ה-24 ביולי 2006
38. ^ נערה נהרגה מפגיעת רקטה בביתה, גל"צ, ה-25 ביולי 2006
39. ^ ראש מטה פיקוד צפון: צה"ל חיסל בין 35 ל-50מחבלים בבינת ג'בל, מבזק NRG, ה-25 ביולי 2006
40. ^ בכיר חיזבאללה שחוסל הוא אבו ג'עפר, מבזק וואלה, ה-25 ביולי 2006
41. ^ פגישת מזכירת המדינה של ארצות הברית קונדוליזה רייס עם ראש הממשלה אהוד אולמרט Ynet, ה-25 ביולי 2006
42. ^ פגישת מזכירת המדינה של ארצות הברית קונדוליס רייס עם ראש הרשות הפלסטינית מחמוד עבאס Ynet, ה-25 ביולי 2006
43. ^ נאום שרת החוץ הבריטית בפרלמנט הבריטי Ynet, ה-25 ביולי 2006
44. ^ ראיון עם שגריר איראן בביירות Ynet, ה-25 ביולי 2006
45. ^ ביילין בעתירה לבג"ץ: להכריז על פתיחת מלחמה, הארץ, ה-26 ביולי 2006
46. ^ נדחתה עתירת ביילין לחייב את הממשלה להכריז מלחמה, הארץ, ה-2 באוגוסט 2006
47. ^ מתחילת הלחימה: 1,402 רקטות נחתו בישראל, Ynet, ה-26 ביולי 2006
48. ^ נפגעים בבינת ג'ביל; הסתיים פינוי הפצועים, Ynet, ה-26 ביולי 2006
49. ^ היתקלות נוספת באזור בינת ג'ביל; 6 נפגעו, Ynet, ה-26 ביולי 2006
50. ^ מפקדת חיזבאללה בצור הותקפה; 6 ילדים נפצעו, Ynet, ה-26 ביולי
51. ^ "צה"ל נערך לגיוס 3 אוגדות", גל"צ, ה-27 ביולי 2006
52. ^ טילים ארוכי-טווח מסוג פג'ר 5 נחתו באזור עפולה, Ynet, ה-27 ביולי 2006
53. ^ הצנחנים שבו לבינת ג'ביל והרגו 20 מחבלים, Ynet, ה-28 ביולי 2006
54. ^ פגישאת בלייר עם בוש Ynet, ה-28 ביולי 2006
55. ^ ירי הרקטות: נזק כבד למוסד רפואי בעכו, Ynet, ה-29 ביולי
56. ^ צה"ל עזב את מרחב בינת ג'ביל, Ynet, ה-29 ביולי 2006
57. ^ לראשונה: צבא לבנון תפס משגר רקטות, Ynet, ה-29 ביולי 2006
58. ^ פגיעת קונדוליזה רייס עם אהוד אולמרט Ynet, ה-29 ביולי 2006
59. ^ מספרים רשמיים מהאירוע בכפר קנא באתר הצלב האדום
60. ^ Rights group disputes Qana death toll - CNN
61. ^ צה"ל: הבניין הותקף בלילה, וקרס בבוקר, Ynet, ה-30 ביולי 2006
62. ^ סניורה: נסראללה וחיזבאללה מקריבים חייהם, Ynet, ה-30 ביולי 2006
63. ^ לבנון: עשרות הרוגים בהפצצה בכפר כנא, Ynet, ה-30 ביולי 2006
64. ^ היום: יותר מ-70 רקטות לעבר קריית שמונה, Ynet, ה-30 ביולי 2006
65. ^ גינויים לישראל לאחר הארוע בכפר כנא Ynet, ה-30 היולי 2006
66. ^ הבעת צער של ישראל בעקבות התקרית בכפר כנא Ynet, ה-30 ביולי 2006
67. ^ חיל האוויר תקף משאית בגבול לבנון-סוריה, Ynet, ה-31 ביולי 2006
68. ^ חוסל מתכנן החטיפה ב-2000, NRG, ה-31 ביולי 2006
69. ^ קצין בכיר: "לא נשאיר אף דגל חיזבאללה באזור", Ynet, ה-31 ביולי 2006
70. ^ מערך הרקטות לטווח בינוני וארוך ספג מכה קשה, Ynet, ה-31 ביולי 2006
71. ^ אולמרט: אין הפסקת אש ולא תהיה הפסקת אש, Ynet, ה-31 ביולי 2006
72. ^ קרב קשה מתנהל בין צה"ל לחיזבאללה מול זרעית, הארץ, ה-1 באוגוסט 2006
73. ^ קרבות קשים בדרום לבנון; 6 מחבלים נהרגו, Ynet
74. ^ חיילי יחידות מובחרות פשטו בלילה על אזור בעלבק, Ynet, ה-2 באוגוסט 2006
75. ^ הקבינט אישר להרחיב את הפעילות הקרקעית, Ynet, ה-1 באוגוסט 2006
76. ^ "הוכחנו שאנחנו יכולים לפעול בכל מקום בלבנון" Ynet, ה-2 באוגוסט 2006
77. ^ נשאר לשמור על הקיבוץ, ונהרג, Ynet, ה-2 באוגוסט 2006
78. ^ היום בצפון: 210 רקטות; אדם נהרג עשרות נפצעו, Ynet, ה-2 באוגוסט 2006
79. ^ צה"ל: תקפנו 3 המשגרים שירו טילים ארוכי טווח ופגענו באחד, הארץ, 2-באוגוסט 2006
80. ^ חייל נפצע קשה בפעילות בגזרה המזרחית, Ynet, ה-2 באוגוסט 2006
81. ^ חייל נהרג ואחר נפצע קשה בכפר עיתא א-שעב, Ynet, ה-3 באוגוסט 2006
82. ^ הנדל על אולמרט: השתן עלה לו לראש, Ynet, ה-2 באוגוסט 2006
83. ^ אולמרט מבהיר: למלחמה אין קשר להתכנסות (Ynet)
84. ^ מבזק Ynet, ה-3 באוגוסט 2006
85. ^ פגיעה ישירה בטנק מרכבה: שלושה חיילים נהרגו, Ynet, ה-3 באוגוסט 2006
86. ^ המשטרה: חמישה אזרחים נהרגו בצפון Ynet, ה-3 באוגוסט 2006
87. ^ 38 הרוגים בלבנון; עשרות לכודים תחת הריסות מבנים בדר' לבנון, הארץ, ה-4 באוגוסט 2006
88. ^ קצין ושני לוחמים נהרגו בגזרה המזרחית, Ynet, ה-4 באוגוסט 2006
89. ^ טילי חיזבאללה פוגעים גם בסוריה, חדשות NFC, 4 באוגוסט
90. ^ מטח קטלני: 3 הרוגים במראר ובמג'ד אל כרום, Ynet, ה-4 באוגוסט 2006
91. ^ לראשונה: שלוש רקטות נחתו באזור חדרה, Ynet, ה-4 באוגוסט 2006
92. ^ חייל צה"ל נהרג בגזרה המזרחית בלבנון, Ynet, ה-5 באוגוסט 2006 קרבות מרים בכפר עיטה א-שעב, NRG, ה-5 באוגוסט 2006
93. ^ פשיטה של השייטת בצור, קצין וחייל נפצעו קשה Ynet, ה-5 באוגוסט 2006
94. ^ פעולת השייטת: כך נסגר החשבון על הירי לחדרה Ynet, ה-5 באוגוסט 2006
95. ^ השייטת פשטה על צור – 8 לוחמים נפצעו, NRG, ה-5 באוגוסט 2006
96. ^ חייל נפצע קשה מפצמ"ר בצד הישראלי, Ynet, ה-5 באוגוסט 2006
97. ^ חייל מילואים נהרג בקרבות בעיתא א-שעב, Ynet, ה-6 באוגוסט 2006
98. ^ מטח כבד בצפון: 3 הרוגות בגליל המערביYnet, ה-5 באוגוסט 2006
99. ^ הבוקר: רקטות בקריות; קשישה מתה מדום לב, Ynet, ה-5 באוגוסט 2006
100. ^ גובשה טיוטה להפסקת האלימות, NRG, ה-5 באוגוסט 2006
101. ^ כך נראתה המלחמה הלילה, NRG, ה-6 באוגוסט 2006
102. ^ חייל נפצע קל-בינוני בהיתקלות דרומית לצור, Ynet, ה-6 באוגוסט 2006
103. ^ לפני זמן קצר השמיד כוח קרקעי של צה"ל שני משגרים, מבזק ערוץ 7, 20:02, ה-6 באוגוסט 2006
104. ^ חייל גולני נפצע קשה בלבנון; צה"ל הפציץ בביירות, Ynet, ה-16 באוגוסט 2006
105. ^ ראש אמ"ן: לקחנו בשבי את אחד מחוטפי החיילים, Ynet, ה-6 באוגוסט 2006
106. ^ המטח הקטלני מכולם: לפחות 12 הרוגים, Ynet, ה-6 באוגוסט 2006
107. ^ אזעקות בכל הצפון; נפילות באזור חיפה והקריות, Ynet, ה-6 באוגוסט 2006
108. ^ 3 הרוגים במטח רקטות כבד על אזור חיפה, Ynet, ה-6 באוגוסט 2006
109. ^ מתה מדום לב לאחר נפילת רקטה בחיפה, Ynet, ה-7 באוגוסט 2006
110. ^ מבזק נענע, ה-6 באוגוסט 2006
111. ^ חייל צה"ל נהרג בבנת ג'בייל בקרב עם חיזבאללה; 14 לוחמי חיזבאללה נהרגו, הארץ, ה-7 באוגוסט 2006
112. ^ שני לוחמים נוספים נהרגו בקרב בבינת ג'ביל, Ynet, ה-7 באוגוסט 2006
113. ^ לבנון חזרה בה: הרוג אחד בהריסות כפר חולא, Ynet, ה-7 באוגוסט 2006
114. ^ מזל"ט של חיזבאללה הופל מעל שמי ישראל, Ynet, ה-7 באוגוסט 2006
115. ^ 160 רקטות בצפון, פצוע קל בקריית שמונה, Ynet, ה-7 באוגוסט 2006
116. ^ סניורה: ישראל פועלת רק מיצר נקם, Ynet, ה-7 באוגוסט 2006
117. ^ לבנון מגייסת מילואים לקראת פריסת צבא בדרום, Ynet, ה-7 באוגוסט 2006
118. ^ מבזק, Ynet, ה-8 באוגוסט 2006
119. ^ לבנון: 14 הרוגים בתקיפה אווירית ליד צידון, Ynet, ה-8 באוגוסט 2006
120. ^ קרבות קשים בגזרה המערבית; חייל צה"ל נהרג, Ynet, ה-8 באוגוסט 2006
121. ^ שני חיילי מילואים נהרגו בלבנון; חילופי האש נמשכים, Ynet, ה-8 באוגוסט 2006
122. ^ לוחם חילץ את חברו הפצוע - ושניהם נהרגו, Ynet, ה-9 באוגוסט 2006
123. ^ האם לפיקוד הצפון יהיו שני מפקדים?, Ynet, ה-8 באוגוסט 2006
124. ^ מבזק NRG, ה-8 באוגוסט 2006
125. ^ 3288151,00.html תיעוד: רקטה נחתה סמוך לאלוף פיקוד העורף, Ynet, ה-8 באוגוסט 2006
126. ^ חילופי אש כבדים בכפר עיתא א-שעב, Ynet, ה-9 באוגוסט 2006
127. ^ 15 חיילי מילואים נהרגו ביום קרבות בלבנון, Ynet, ה-10 באוגוסט 2006
128. ^ פינוי בעצלתיים: "למה הם מחכים, שימותו פה?", Ynet, ה-9 באוגוסט 2006
129. ^ כוחות הבטחון סיכלו 8 פיגועים ועצרו 12 מחבלים מתאבדים,ערוץ 7, ה-9 באוגוסט 2006
130. ^ ר"מ לבנון: לא תתקבל החלטה במועה"ב עד יום שישי, הארץ, ה-9 באוגוסט 2006
131. ^ הקבינט אישר את הרחבת הפעולה בלבנון, Ynet, ה-9 באוגוסט 2006
132. ^ חייל מילואים נהרג בלבנון; תשעה חיילים נפצעו קשה, הארץ, ה-10 באוגוסט 2006
133. ^ פעוט ואמו נהרגו מפגיעת רקטה סמוך לכרמיאל, Ynet, ה-10 באוגוסט 2006
134. ^ חייל מילואים נהרג ביום שישי בכפר רשף, Ynet, ה-12 באוגוסט 2006
135. ^ שריפה מרקטה בגליל; סכנה לסוללת תותחים, Ynet, ה-11 באוגוסט 2006
136. ^ חיל-האוויר תקף שיירה בדרום לבנון - 7 נהרגו Ynet, ה-11 באוגוסט 2006
137. ^ לקה בליבו באזעקה - ומת אחרי שבועיים וחצי, Ynet, ה-11 באוגוסט 2006
138. ^ באו"ם: הסכמה על "הפסקת אש" במזרח התיכון, Ynet, ה-11 באוגוסט 2006
139. ^ אור ירוק לצה"ל: להסתער עד לליטני, Ynet, ה-11 באוגוסט 2006
140. ^ לבנון: צה"ל הנחית כוחות במבצע הגדול מסוגו Ynet, ה-12 באוגוסט 2006
141. ^ מסוק התרסק לאחר שכנראה נפגע מטיל Ynet, ה-12 באוגוסט 2006
142. ^ היום הקשה ביותר: 24 חיילים נהרגו, מסוק הופל, Ynet, ה-13 באוגוסט 2006
143. ^ 24 חיילים נהרגו אתמול בלבנון, בהם חמשת אנשי צוות המסוק שחיזבאללה הפיל, הארץ, ה-13 באוגוסט 2006
144. ^ רקטות פגעו בבתים בצפת ומעלות; 5 נפצעו קל, Ynet, ה-12 באוגוסט 2006
145. ^ החלטה 1701: הפסקת-אש במזרח התיכון Ynet, ה-12 באוגוסט 2006
146. ^ לפני הפסקת האש: צה"ל הרג בכיר בחיזבאללה, Ynet, ה-16 באוגוסט 2006
147. ^ לקראת הסוף? חילופי אש כבדים בלבנון, Ynet, ה-13 באוגוסט 2006
148. ^ בדרך להפסקת האש: חמישה הרוגים בלבנון, Ynet, ה-13 באוגוסט 2006
149. ^ הותר לפרסום: שני חיילים נהרגו אתמול בלבנון, Ynet, ה-14 באוגוסט 2006
150. ^ רקטות נחתו בצפון - אדם אחד נהרג, Ynet, 13 באוגוסט 2006
151. ^ מספר הרקטות שובר כל שיא; 80 נפצעו, Ynet, 13 באוגוסט 2006
152. ^ הממשלה אישרה הצעת הפסקת האש של האו"ם, Ynet, 13 באוגוסט 2006
153. ^ נציגי ישראל, לבנון ויוניפי"ל נפגשו בראס נקורה; 6 לוחמי חיזבאללה נהרגו ב-3 תקריות שונות בדרום לבנון, הארץ, ה-14 באוגוסט 2006
154. ^ בוש: ישראל הנחילה תבוסה לחיזבאללה , ynet, 14 ליולי, 2006
155. ^ צה"ל הרג חמישה אנשי חיזבאללה חמושים בדרום לבנון, הארץ, 15 באוגוסט 2006
156. ^ ממשלת לבנון אישרה: ממחר הצבא יורד דרומה, Ynet, ה-16 באוגוסט 2006
157. ^ לבני באו"ם: ההסכם כבר הופר, Ynet, ה-16 באוגוסט 2006
158. ^ לבנון מחתה בפני האו"ם על גיחות מטוסי צה"ל Ynet, ה-18 באוגוסט 2006
159. ^ קצין נהרג וחברו נפצע קשה בפעולת קומנדו בבעל בק Ynet, ה-19 באוגוסט 2006
160. ^ חייל נהרג ושניים נפצעו קשה בפיצוץ מוקש בלבנוןYnet, ה-23 באוגוסט 2006
161. ^ חיזבאללה: אם תופר החלטת האו"ם נחדש ההתקפותהארץ Online, 1 באוקטובר 2006

מקור: http://he.wikipedia.org../../../%D7%90/%D7%99/%D7%A8/%D7%90%D7%99%D7%A8%D7%95%D7%A2%D7%99_%D7%9E%D7%9C%D7%97%D7%9E%D7%AA_%D7%9C%D7%91%D7%A0%D7%95%D7%9F_%D7%94%D7%A9%D7%A0%D7%99%D7%99%D7%94.html

קטגוריות: ויקיפדיה:ערכים הדורשים מקורות | ויקיפדיה: ערכים הדורשים השלמה | צה"ל: מבצעים

##### Views

- ערך
- שיחה
- גרסה נוכחית

##### קהילה

- שער הקהילה
- עזרה
- דלפק ייעוץ
- מזנון
- יצירת קשר
- ספר אורחים

##### חיפוש

##### שפות אחרות

- English